Στην Καλαμάτα το 1ο Πανελλήνιο Φεστιβάλ Θεατρικής Κούκλας | Θέατρο και παιδί\nΣτην Καλαμάτα το 1ο Πανελλήνιο Φεστιβάλ Θεατρικής Κούκλας\n3 Μαΐου 2017 , Από: Χαντζή Μαντώ\nΓια πρώτη φορά φέτος διοργανώνεται το 1ο Πανελλήνιο Φεστιβάλ Κουκλοθέατρου διοργανώνει στην Καλαμάτα. Για το σκοπό αυτό συνεργάζονται διάφοροι φορείς, όπως η Πειραματική Σκηνή Καλαμάτας, ο Δήμος Καλαμάτας, η Κοινωφελής επιχείρηση «Φάρις», η Περιφερειακή Ενότητα Μεσσηνίας, η Περιφέρεια Πελοποννήσου κι η Διεύθυνση Πρωτοβάθμιας Εκπαίδευσης Νομού Μεσσηνίας.\nΤέσσερις μέρες (12-16 Μαΐου 2017) γεμάτες δράσεις για μικρούς και μεγάλους. Στα πλαίσια του φεστιβάλ θα πραγματοποιηθούν 14 παραστάσεις, 2 εργαστήρια για παιδιά και 2 εργαστήρια για ενήλικες. Επίσης, θα οργανωθεί έκθεση θεατρικής κούκλας, με όλα τα είδη Πειραματική Σκηνή Καλαμάτας, στο φουαγιέ του ΔH.ΠE.ΘE.K.\nΤην πρώτη μέρα του φεστιβάλ, Παρασκευή 12 Μαΐου, το πρωί θα υπάρξει παράσταση με δωρεάν είσοδο για τα σχολεία της περιοχής από την Ομάδα Εικαστικού Θεάτρου Κούκλας Εμμανουέλλας Καποκάκη «Πράσσειν άλογα» με το έργο «Γοργόνα γοργονίτσα».Το απόγευμα ακολουθούν 2 παραστάσεις για το κοινό, η «Γοργόνα γοργονίτσα» κι «Ο Γαϊγλάρος» από την ομάδα κουκλοθέατρου «Τα πάντα φι».\nΤο Σάββατο 13 Μαΐου το πρωί θα πραγματοποιηθεί ξανά η παράσταση για το κοινό «Ο Γαϊγλάρος». Στη συνέχεια ακολουθεί ανοιχτό εργαστήρι θεατρικού παιχνιδιού για παιδιά. Το απόγευμα περιλαμβάνει δύο πολύ ενδιαφέρουσες δράσεις. Πρώτα μπορούν γονείς και παιδιά να δουν την παράσταση«Ο μικρός εγώ είμαι εγώ». Τη σκυτάλη λαμβάνει η επαγγελματίας εγγαστρίμυθος Κατερίνα Σοπίδη με το mini show «Τhe voice of Katerina».Όσοι δεν προλάβετε το show, μη στενοχωρηθείτε. Θα ξαναδοθεί το πρωί της Κυριακής παράσταση.\nΤην Κυριακή 14 Μαΐου το πρωί θα υπάρξει επανάληψη του mini show εγγαστρίμυθου από την Κατερίνα Σοπίδη. Επίσης θα δοθεί η παράσταση «Η Πούλια κι ο Αυγερινός», ένα λαϊκό παραμύθι με γιγαντόκουκλες από την Πειραματική Σκηνή Καλαμάτας. Στις 12 μ.μ. τα παιδιά μπορούν να παρακολουθήσουν το ανοιχτό εικαστικό εργαστήρι θεατρικού παιχνιδιού. Για τα μεγάλα παιδιά θα υπάρχει το δωρεάν εργαστήρι θεατρικής αγωγής στην αίθουσα της Πειραματικής Σκηνής Καλαμάτας. Το απόγευμα θα υπάρχει παράσταση από την ομάδα κουκλοθέατρου «Τα φτερά του μύθου» με το έργο «Όσο πιο γρήγορα».\nΗ εγγαστρίμυθη περφόρμερ Κατερίνα Σοπίδη μαζί με μία κούκλα.\nΤη Δευτέρα 15 Μαΐου θα υπάρξει πρωινή και απογευματινή δωρεάν παράσταση σε μαθητές σχολείων από την ομάδα «Τα φτερά του μύθου» με το έργο «Όσο πιο γρήγορα». Το μεσημέρι της ίδιας μέρας θα διεξαχθεί και το δωρεάν εργαστήρι κατασκευής γιγαντόκουκλας για ενήλικες στην αίθουσα της Πειραματικής Σκηνής Καλαμάτας.\nΤέλος, την Τρίτη 16 Μαΐου το πρωί θα δοθεί δωρεάν οργανωμένη παράσταση σε μαθητές από την κουκλοπαίκτρια Τάμι Ρόρη με το έργο «Η μάγισσα Φούρκα». Αργότερα τα παιδιά θα μπορέσουν να δουν, και πάλι δωρεάν, την παράσταση με γιγαντόκουκλες με το έργο: «Η Πούλια κι ο Αυγερινός». Το απόγευμα θα πραγματοποιηθούν τα τελευταία δρώμενα(αφήγηση παραμυθιού, κουκλοθέατρο και θέατρο σκιών). Το φεστιβάλ θα κλείσει το πρόγραμμά του στις 8 μ.μ με την τελετή λήξης με ζωντανή μουσική.\nΗ κουκλοπαίκτρια Τάμι Ρόρη επί τω έργω.\nΓια πληροφορίες συμμετοχής στα σεμινάρια: 27210 21653, 27210 82864, 6977-437279, 6971-540945.


Ανάλυση μιας μπλόφας από τον Eric Baldwin\nThemis 23 Ιανουαρίου, 2013 Αναλύσεις ΠαρτίδωνLeave a Comment\nΟ Eric Baldwin έχει αποκομίσει πάνω από $3.8 εκατομμύρια, τα τελευταία χρόνια, σε live τουρνουά πόκερ. Αν και είναι ένας από τους πιο πετυχηημένους παίκτες στη live σκηνή του πόκερ, αναφέρεται με το online screenname του “BaseBaldy” από γνωστούς, συμπαίκτες και φίλους του.\nΠριν φτάσει στην κορυφή ενός WSOP Side Event το 2009 είχε ήδη $1.5 εκατομμύριο, στην καριέρα του,σε κέρδη από online πόκερ. Μετά τη Black Friday, ο Baldwin μετακόμισε και μένει πλέον στο Las Vegas, εστιάζοντας την προσοχή του σε live τουρνουά.\nΠρόσφατα, ο Baldwin μίλησε στο CardPlayer αναλύοντας ένα hand το οποίο έπαιξε αναγνώστης του περιοδικού στο Main Event του WPT Montreal.\nΜε τα blinds στα 1.000/2.000/ante 300, όλοι πήγαν πάσο μέχρι τον ήρωα του hand μας σε late position (stack 96.000) ο οποίος έκανε raise στα 4.200 κρατώντας , δεχόμενος το call του παίκτη στο big blind (stack 152.000). Το flop ήταν και το big blind έκανε check, με τον ήρωά μας να ποντάρει 3.300. Το big blind απάντησε με check-raise στα 6.700, ο ήρωάς μας όμως προχώρησε σε re-raise στα 11.200 αναγκάζοντας τον παίκτη στο big blind να πάει πάσο.\nΝομίζεις πως το preflop raise με 8-7 offsuit υπό τις δεδομένες συνθήκες ήταν πολύ loose;\nΕίναι λογικό, αν βρίσκεσαι σε σχετικά εύκολο τραπέζι και δεν έχεις μετά από σένα παίκτες με μεγάλα stacks που είναι διατεθειμένοι να προχώρήσουν σε 3-bet με πολλά hands.\nKαταλήγουμε heads-up με έναν παίκτη στο big blind. Το flop έρχεται Q-4-4, το big blind κάνει check. Πιστεύεις πως το ποντάρισμα των 3.300 είναι αρκετό, δεδομένου του ότι είναι μικρότερο του preflop raise μας; Και, επιπλέον, μια που το board δεν προσφέρει πολλά, το c-bet θεωρείται “αυτόματο” ;\nΣίγουρα, πρόκειται για flop στο οποίο θα κάνεις c-bet. Το μέγεθος είναι ΟΚ αλλά ίσως κάτι ελαφρώς μεγαλύτερο να κέρδιζε αμέσως το pot απέναντι σε κάποιον τυχαίο παίκτη στο flop. Ποντάροντας λιγότερα, του δίνουμε την ευκαιρία να μπλοφάρει κάνοντας check-raise ή να κάνει call, χτίζοντας έτσι ένα μεγαλύτερο pot το οποίο θα διεκδικήσουμε αργότερα στο hand. Έτσι, το μέγεθος του πονταρίσματος μπορεί να είναι οποιοδήποτε μεν αλλά σίγουρα θα έκανα c-bet με τέτοιο flop.\nΣε τι είδους flops δε θα έκανες c-bet;\nΜε αυτό το hand, όχι σε πολλά. Αν προκύψει flop με πολλά μεσαία φύλλα, θα βολεύει με κάποιο τρόπο το hand μας δίνοντάς μας equity. Αν υπάρχουν μεγάλα φύλλα, εύκολα παριστάνουμε πως έχουμε και εμείς τέτοια κάνοντας c-bet. Αν κρατούσα μεγάλα φύλλα όπως Α-Κ ή A-Q και το flop ερχόταν Τ-8-7 με κάποιο suit που δεν είχα, ίσως έκανα check .\nΌταν ο παίκτης στο big blind κάνει check-raise, δεδομένου του ότι δεν υπάρχουν κάποια draws στο flop, σε τι range τον βάζεις;\nΜου φαίνεται δύσκολο να κρατάει 4-άρι εκτός αν έχει Α-4 suited ή 4-5 suited. Ακόμα και αν είχε όμως, οι περισσότεροι παίκτες εκεί θα κάνανε call και όχι check-raise. Η εμπειρία μου μου λέει πως όταν κάποιος κάνει μικρό check-raise σε κάποιο σημείο όπου δεν το περιμένω, προσπαθεί απλά να καταλάβει “πού βρίσκεται” στο hand. Θα περιμενα να κρατά κάποια ντάμα με μικρό kicker, π.χ. χειρότερη του A-Q αλλά και μικρά ζεύγη. Ίσως κάποιον Άσσο, π.χ. Α-Τ.\nΟ ήρωάς μας αποφάσισε να κάνει νέο raise στα 11.200. Σου αρέσει αυτή η κίνηση, μια που πιστεύεις πως το big blind προσπαθεί να καταλάβει πού βρίσκεται στο hand ;\nΝαι, μου αρέσει. Φαντάζει πολύ δυνατή κίνηση ενώ και τα stack μας είναι αρκετά μεγάλα ώστε δύσκολα αυτός να κάνει call σ’ αυτό το 3-bet αλλά και σε νέο ποντάρισμα στο turn – εκτός πια και αν είναι τόσο πεισματάρης και πιστεύει πως είμαι κάποιος… αλητάκος στα πονταρίσματα του οποίου θα κάνει πάντα call! Δε νομίζω πως το hand του είναι τόσο δυνατό, γιαυτό και δε πιστεύω πως θα θελήσει να ρισκάρει τόσες μάρκες με ένα αδύναμο hand όταν το δικό μου φαντάζει τόσο δυνατό. Ακόμα και αν δεν πάει πάσο, δεν πρόκειται να παρατήσω το hand. Πολλοί ίσως σκεφτούν σε αυτό το σημείο “Έχω ντάμα, πρέπει να κάνω call”, αλλά θα με πιστέψουν στο turn και θα πάνε πάσο.\nΣύμφωνα με τον ήρωα του hand μας, ο παίκτης στο big blind “έτρεμε και ένιωθε άβολα” κάνοντας το check-raise. Τι συμπέρασμα θα έβγαζες από αυτό το tell; Γενικότερα, πόσο επενδύεις στα tells του live πόκερ;\nΤυπικά, όταν κάποιος τρέμει έχει συνήθως πολύ καλό hand. Σε αυτή την περίπτωση όμως, δεν βγάζει νόημα αυτό. Μάλλον θα το δικαιολογούσα ως το αποτέλεσμα… πολλών καφέδων ή κάτι τέτοιο. Τα reads στο live πόκερ είναι ένα πολύ… ευαίσθητο ζήτημα, μια “γκρίζα” ζώνη. Υπήρξαν φορές στις οποίες έπαιξα πολύ ανορθόδοξα βασισμένος σε κάποιο live read και έκανα λάθος. Σκέφτηκα τότε “Έπαιξα όντως τόσο άσχημα;”. Συνηθίζω να χρησιμοποιώ το ιστορικό που έχω για τον κάθε παίκτη αλλά και το πώς ποντάρει. Στηρίζομαι στα live reads μόνο όταν δυσκολεύομαι να πάρω μια απόφαση και το live read είναι το καλύτερο στοιχείο που έχω εκείνη τη στιγμή ή αν πραγματικά έχω ένα πολύ δυνατό προαίσθημα για κάτι. Προφανώς πρέπει να μπορείς να καταλάβεις πόσο πολύ πιστεύεις το read σου. Μπορεί να μπλέξεις άσχημα αν αρχίζεις να υπερεκτιμάς τα live reads.\nAς υποθέσουμε πως το big blind έκανε call το 3-bet και το turn ερχόταν ένα “brick”, ένα φύλλο που δεν επηρεάζει κάπως την όλη εικόνα του board. Θα υπήρχαν 30.000 μάρκες στο pot. Πόσα θα πόνταρες;\nΑν το turn έδινε τη δυνατότητα flush draw, ίσως πόνταρα 17k-18k, επειδή νομίζω πως ο κόσμος θα περίμενε από μένα να ποντάρω λίγο περισσότερο έχοντας flush draw. Αν το board παρέμενε rainbow, θα πόνταρα κάτι λιγότερο από το μισό pot.\nΣύμφωνα με τον ήρωά μας, ο μόνος καλός παίκτης στο τραπέζι ήταν ο Tom Marchese. Ο παίκτης στο big blind ήταν ένας παθητικός, μεγαλύτερης ηλικίας παίκτης. Πώς θα άλλαζε ο τρόπος παιχνιδιού σου απέναντι στον Marchese, σε σχέση με έναν κακό αντίπαλο;\nΠροφανώς τα όσα λέμε έχουν εφαρμογή απέναντι σε έναν τυχαίο παίκτη. Όταν βλέπω πως κάποιος παίζει έτσι απέναντι σε έναν τυχαίο παίκτη πάντα θέλω, μέσα μου, ο τυχαίος αυτός παίκτης να κάνει τα απαιτούμενα calls γιατί γνωρίζεις πως ο πρώτος παίκτης δεν μπορεί να έχει κάτι. Απέναντι σε έναν καλό παίκτη στο big blind, το flop εξακολουθεί να είναι εξαιρετικά καλό και πρέπει να κάνουμε c-bet. Αν το big blind αντισταθεί, μάλλον θα παρατήσουμε το hand. Ένας καλός παίκτης θα πρέπει, πάντως, να καταφύγει σε έναν αρκετά… δημιουργικό τρόπο για να κερδίσει το pot. Το check-raise εδώ δεν αντιπροσωπεύει και πολλά hands, γιαυτό θα πρέπει να έκανε είτε αυτό είτε check-call και κατόπιν να ποντάρει από μπροστά στο turn ή το river. Το flop είναι τέτοιο που θα ανάγκαζε ακόμα και έναν καλό παίκτης να παρατήσει το pot, αν δε βοηθηθεί από τα community cards.\nΕπομένως παίζεις ξεκάθαρο πόκερ απέναντι σε έναν καλό παίκτη ενώ γίνεσαι λίγο πιο “δημιουργικός” απέναντι σε έναν κακό παίκτη. Αυτό δεν έρχεται σε αντίθεση με το σκεπτικό ότι “Παίζοντας ‘ABC πόκερ’ κερδίζεις τους κακούς παίκτες” ;\nΝαι, χρειάζεται μεγάλη προσοχή. Τις περισσότερες φορές πρέπει να σκέφτεστε περισσότερο απέναντι σε καλούς παίκτες και να παίζετε στρωτά απέναντι στους κακούς παίκτες. Νομίζω πως η συγκεκριμένη περίπτωση σπανίζει, καθώς εδώ απαιτείται μια πιο ιδιόμορφη προσέγγιση απέναντι στον τυχαίο παίκτη.\nTags:live, tell, μπλόφα, τουρνουά


“Αναπτύσσεται στο τοπ επίπεδο” | ebasket.gr\nΚεντρική Ελλάδα ΣΕΠΚ “Αναπτύσσεται στο τοπ επίπεδο”\nΔημοσίευση στις 11/07 14:56\nΈπειτα από δύο χρόνια, σε Λιθουανία και Ρωσία και η επόμενη αγωνιστική περίοδος θα τον βρει και πάλι στα… “ξένα” και πιο συγκεκριμένα στην Γερμανία. Ο λόγος για τον Ηλία Καντζούρη, ο οποίος μετά από μια επιτυχημένη χρονιά στην Ούνικς Καζάν θα συνεχίσει να βρίσκεται στο πλευρό του πρώην προπονητή της Εθνικής μας Ομάδας, Αντρέα Τρινκέρι, στη Μπάμπεργκ αυτή τη φορά.\nΟ Έλληνας τεχνικός μιλώντας στην ιστοσελίδα του ΣΕΠΚ (Sepk.gr) έκανε λόγο για την νέα πρόκληση στην καριέρα του, για την αξιοθαύμαστη πορεία με την Ούνικς, ενώ παράλληλα ανέλυσε και την εικόνα που θα έχει η Ευρωλίγκα τη νέα σεζόν με αφορμή την χθεσινή κλήρωση.\nΓια την σεζόν που ολοκληρώθηκε με την Ούνικς Καζάν και την γεύση που του αφήνει: “Η χρονιά ήταν πραγματικά πολύ καλή από όλες τις πλευρές, καθώς με τα δεδομένα που υπήρχαν η ομάδα έκανε αξιοθαύμαστη πορεία. Πήραμε το κύπελλο Ρωσίας, στο οποίο έπειτα από 3 χρόνια συμμετείχαν ξανά οι ΤΣΣΚΑ, Κίμκι και Λοκομοτίβ οπότε αυτό από μόνο του κάνει πιο μεγάλο το επίτευγμα μας.\nΣτο Eurocup φτάσαμε ως τους τελικούς. Φέτος η διοργάνωση κατά γενική ομολογία ήταν η πιο σκληρή όλων των εποχών τόσο σε διάρκεια (ταξίδια και παιχνίδια) όσο και σε επίπεδο. Μην ξεχνάμε άλλωστε ότι ήταν η πρώτη σεζόν που οι κομμένες ομάδες της Ευρωλίγκας από το ΤΟΡ 16 ήρθαν στο Eurocup. Προς επιβεβαίωση του πόσο σκληρή ήταν η διοργάνωση αξίζει να παρατηρήσετε ότι από τις κομμένες ομάδες της Ευρωλίγκας στον ημιτελικό έφτασε μόνο ο Ερυθρός Αστέρας.\nΌσον αφορά την VTB κάναμε μία εξαιρετική regular season έχοντας μόλις μία ήττα, όμως σταθήκαμε άτυχοι, καθώς η ΤΣΣΚΑ στον άλλο όμιλο ηττήθηκε δύο φορές στον πόντο από την Κίμκι με αποτέλεσμα να αλλάξει η διασταύρωση μας στα ημιτελικά. Η ΤΣΣΚΑ προερχόταν από την αποτυχία στο final 4 της Ευρωλίγκας κι έτσι ήρθε να παίξει με εμάς έχοντας πολύ μεγάλο κίνητρο.\nΑν μπορούσαμε να πούμε για πικρία ίσως αυτή θα ήταν ότι όταν κρίνονταν οι τίτλοι χάσαμε με τραυματισμούς πολύτιμους παίκτες. Πριν τους τελικούς του Eurocup χάσαμε τον Καϊμακόγλου, που ήταν πολύτιμος για εμάς, και ξανά έπαιξε κόντρα στην ΤΣΣΚΑ, όντας όμως εντελώς ανέτοιμος. Παράλληλα είχαμε ανέτοιμο και τον Βουγιούκα, ο οποίος την περίοδο που ήταν φορμαρισμένος τραυματίστηκε στον ημιτελικό του Eurocup με τον Ερυθρό Αστέρα. Ο Ίαν υπέστη βαρύ διάστρεμμα με αποτέλεσμα στους τελικούς του Eurocup να είναι εντελώς ανέτοιμος κι εκτός ρυθμού, ενώ και στα πλέι οφ της VTB μπόρεσε να βρει ένα μέρος του καλού του εαυτού στο τέλος.\nΚαι οι δύο αυτοί παίκτες ήταν πολύ σημαντικοί για εμάς μέσα σε όλη τη σεζόν. Μένουμε λοιπόν με την απορία τι θα μπορούσαμε να είχαμε κάνει αν η ομάδα ήταν πλήρης. Γενικά πάντως η συνολική εικόνα κι η διάρκεια της απόδοσης μας μέσα στη σεζόν ήταν πάρα πολύ καλή”.\nΓια την νέα σεζόν που τον βρίσκει στη Μπάμπεργκ και τους στόχους που υπάρχουν: “Είναι νωρίς ακόμα να μιλήσουμε για στόχους ειδικά από τη στιγμή που δεν έχουν ολοκληρωθεί τα ρόστερ των άλλων αλλά και το δικό μας. Σίγουρα πρωταρχικός μας στόχος θα είναι να χτίσουμε ένα καλό και ανταγωνιστικό σύνολο κι έπειτα θα δούμε για πιο συγκεκριμένους στόχους.Από εκεί και πέρα η Μπάμπεργκ είναι μία μεγάλη ομάδα, η οποία αν εξαιρέσουμε την περσινή σεζόν που αποκλείστηκε στα προημιτελικά του γερμανικού πρωταθλήματος κι έμεινε έξω από τους 16 του Eurocup, είναι σταθερά αναπτυσσόμενη.\nΕίναι ένας σύλλογος που αναπτύσσεται μέσα στο τοπ επίπεδο του ευρωπαϊκού μπάσκετ. Έχει κερδίσει πρωταθλήματα και γενικά έχει να επιδείξει μία σταθερότητα.Σίγουρα η παρουσία μας σε ένα πρωτάθλημα όπως το Γερμανικό που πλέον λογίζεται μέσα στα κορυφαία της Ευρώπης με μεγάλη προσέλευση θεατών και αναπτυγμένους τομείς όπως το μάρκετινγκ είναι τιμή και τεράστιο κίνητρο για εμάς”.\nΓια τη συνεργασία του με τον κόουτς Τρινκιέρι: “Έχω μιλήσει αρκετές φορές γι αυτό το θέμα στο παρελθόν. Ο κόουτς με εμπιστεύεται κι εμένα ο ρόλος μου ως συνεργάτης είναι να κάνω καθημερινά το καλύτερο δυνατό για να μπορώ να ανταποδίδω αυτή την εμπιστοσύνη. Έχουμε βρει μία καλή χημεία μεταξύ μας κι αυτό είναι πολύ σημαντικό”.\nΓια την κλήρωση της Ευρωλίγκας και τους ομίλους του Ολυμπιακού και του Παναθηναϊκού: “Είναι πολύ νωρίς να πούμε ποιος είναι εύκολος και ποιος δύσκολος όμιλος. Σε πρώτη φάση ο όμιλος του Παναθηναϊκού δείχνει ότι μπορεί να εξελιχθεί στον πιο δύσκολο της Ευρωλίγκας, όμως είναι καλό να περιμένουμε να ολοκληρώσουν όλες οι ομάδες τα ρόστερ τους και μετά να κάνουμε εκτιμήσεις.\nΜέχρι τώρα καμία ομάδα δεν έχει ολοκληρώσει τις κινήσεις της οπότε δεν μπορούμε να βγάλουμε συμπεράσματα.Γενικότερα πάντως οι Εφές και Φενέρμπαχτσε δείχνουν ότι θα είναι πιο δυνατές φέτος. Η Εφές με την έλευση του Ίβκοβιτς αποκτάει άλλη δυναμική, ενώ οι κινήσεις που κάνει είναι ουσίας κι όχι εντυπωσιασμού. Στην Φενέρμπαχτσε ο κόουτς Ομπράντοβιτς χτίζει για πρώτη φορά την ομάδα από την αρχή σύμφωνα με τις δικές του απαιτήσεις, καθώς πέρσι υπήρχαν κάποια συμβόλαια από πριν κι αυτό δεν επέτρεπε πολλές αλλαγές.\nΣτη διοργάνωση περιμένουμε δυνατές και πάλι τις παραδοσιακές δυνάμεις όπως είναι οι Μπαρτσελόνα, ΤΣΣΚΑ και φυσικά οι ελληνικές ομάδες. Ιδιαίτερη διοργάνωση θα είναι για την Ρεάλ, καθώς θα διοργανωθεί στη Μαδρίτη το Final 4 κάτι που σημαίνει ότι ως διοργανώτρια θα έχει έξτρα κίνητρο αλλά και περισσότερη πίεση όλη τη σεζόν, ενώ η Μακάμπι μπορεί να φαίνεται ότι χάνει σημαντικούς παίκτες, όμως είναι πάντα μία υπολογίσιμη δύναμη. Από εκεί και πέρα περιμένουμε να δούμε την Βαλένθια που πέρσι έκανε μεγάλη εντύπωση σε όλη την μπασκετική Ευρώπη και την Μιλάνο αν μπορούν να μπουν σφήνα και να έχουν έναν πιο πρωταγωνιστικό ρόλο. Φυσικά δεν θα λείπουν κι εφέτος οι ομάδες ερωτηματικά όπως είναι οι Νεπτούνας, Τουρόφ, Λιμόζ και Σάσαρι.\nΌπως προείπα, όμως είναι νωρίς ακόμα και θα πρέπει να περιμένουμε να δούμε τα ρόστερ ολοκληρωμένα. Το σίγουρο, πάντως, είναι ότι η Ευρωλίγκα είναι ένας μαραθώνιος που δεν παίζει μεγάλο ρόλο πως θα παρουσιαστεί κάποιος στην αρχή αλλά πως θα είναι στην κρίσιμη στιγμή. Όπως και να έχει προσωπικά εύχομαι ολόψυχα καλή επιτυχία στις ελληνικές ομάδες αλλά και σε όλες που έχουν ελληνικό στοιχείο μέσα τους”.\nΠροηγούμενο “Θα είμαστε όλοι εκεί”\nΕπόμενο Όπου φτωχός κι η μοίρα του


Το μυστικό για ζουμερό ρολό κιμά κρύβεται στο πρωινό σου! – Έκτορας Μποτρίνι\nΕίναι εύκολο, διατηρείται για καιρό στο ψυγείο, ταιριάζει τόσο με τον πουρέ πατάτας όσο και με απλούστερα συνοδευτικά όπως μια φέτα ψωμί και μπορεί να ταΐσει οικονομικά ένα πλήθος. Ο λόγος για το σπιτικό ρολό κιμά. Υπάρχει όμως ένα μυστικό που μπορεί να το κάνει πιο γευστικό. Ποιο είναι αυτό; Ο βραβευμένος σεφ Rocco DiSpirito, συγγραφέας του βιβλίου «Rocco’s Healthy + Delicious: More than 200 (Mostly) Plant-Based Recipes for Everyday Life», προτείνει να προσθέσεις λίγο καφέ εσπρέσο σε σκόνη.\n«Κι όμως, μόλις δύο κουταλάκια του γλυκού εσπρέσο πάνω στο ρολό κιμά δίνει ένταση στη γεύση του», μας διαβεβαιώνει. Ο ίδιος συνιστά επίσης, αντί για ψωμί, να χρησιμοποιήσεις δημητριακά ρυζιού (που προσθέτουμε στο γάλα το πρωί).\n«Στο ρολό κιμά, το ψωμί είναι αυτό που δίνει όγκο και υφή», εξηγεί ο σεφ και συγγραφέας. «Αλλά ανακάλυψα ότι τα δημητριακά ρυζιού κάνουν καλύτερη δουλειά από άποψη γεύσης και υφής, όταν συνδυάζονται με κρέας και ζωμό».\nΤο παραπάνω μείγμα κάνει το ρολό ιδιαίτερα τρυφερό και ζουμερό. Ιδανικά, χρησιμοποίησε άπαχο μοσχαρίσιο κιμά, αν και λίγο λίπος θα δώσει στη συνταγή ακόμα περισσότερη υγρασία.\nΈνα ακόμα tip που μοιράζεται ο παραπάνω ειδικός, για να σου βγει τρυφερό το ρολό; Μην ανακατέψεις υπερβολικά το μείγμα! «Έτσι, θα γίνει σκληρό. Ανακάτεψέ το απαλά, μέχρι να αποκτήσει την υφή της βρεγμένης άμμου στην άκρη της θάλασσας. Μόλις ψηθεί, θα δέσει».\nΈνα απολαυστικό επιδόρπιο που βάζει τέλος σε γλυκά διλήμματα\nΓιορτές φαγητού από όλο τον κόσμο


Οι νέες ταινίες της εβδομάδας στις κινηματογραφικές αίθουσες – News.gr\nΠεσμένο το κινηματογραφικό θερμόμετρο σε μια εβδομάδα με μίνι καύσωνα. Προτείνουμε μόνο μία δυναμική περιπέτεια με τον Τζέισον Στέιθαμ. Ακολουθούν δεύτερες, τρίτες, τέταρτες και καταϊδρωμένες μια βιογραφία βελγοϊταλικής παραγωγής και δύο κωμωδίες, η μία ισπανική και η άλλη γαλλική.\nΠαίζουν: Τζέισον Στέιθαμ, Τζένιφερ Λόπεζ, Μάικλ Τσίκλις, Νικ Νόλτε, Έμα Μπουθ, Γουέντελ Πιρς\nΈνας ληστής με τον δικό του κώδικα ηθικής που τον κάνει να ξεχωρίζει από τα μοχθηρά καθάρματα του υποκόσμου. Ο Πάρκερ δεν ανέχεται την αδικία και επιβάλλει με το έτσι θέλω την προσωπική του δικαιοσύνη. Όχι ότι είναι καλό παιδί. Είναι απλώς ο λιγότερο κακός εναντίον των απόλυτα κακών. Γνωστό το μοτίβο, γνωστός και ο συγκεκριμένος αντιήρωας, γέννημα της πληθωρικής πένας του Ντόναλντ Ουεστλέικ. Τον έχουν ερμηνεύσει ο Λι Μάρβιν (στο “Point Blank”) και ο Μελ Γκίμπσον (στο “Payback”). Τώρα είναι η σειρά του Βρετανού Τζέισον Στέιθαμ να στείλει στην κόλαση αυτούς που τον αδίκησαν. Ύστερα από μια επιτυχημένη ληστεία, οι συνεργοί του τον πυροβολούν και τον εγκαταλείπουν σε ένα χαντάκι, πιστεύοντας ότι είναι νεκρός. Όμως ο εφτάψυχος Πάρκερ συνέρχεται και με τη βοήθεια μιας υπαλλήλου κτηματομεσιτικού γραφείου καταστρώνει ένα σχέδιο για να πάρει πίσω το μερίδιό του συν το προϊόν μίας νέας ληστείας. Μόνος σχεδόν εναντίον όλων, έχει να αντιμετωπίσει και έναν επαγγελματία δολοφόνο της μαφίας. Μια συνηθισμένη ιστορία αντεκδίκησης με προβλέψιμο φινάλε απογειώνεται χάρη στη σκηνοθετική μαστοριά του Τέιλορ Χάκφορντ, που κρατάει ψηλά τις εντάσεις και το σασπένς από το πρώτο ως το τελευταίο λεπτό, «καρφώνοντας» στο κάθισμα τον θεατή. Χαμός στο ίσιωμα, με άλλα λόγια. Η αδρεναλίνη στο φουλ της. Ο Τζέισον Στέιθαμ υπηρετεί σωστά τον ρόλο του με το μονολιθικό πρόσωπό του –χωρίς όμως να εμβαθύνει στον χαρακτήρα όπως ο Λι Μάρβιν και ο Μελ Γκίμπσον- και δίνει μια εντυπωσιακή σωματική ερμηνεία στις σκηνές δράσης. Καλή η χημεία του με την Τζένιφερ Λόπεζ, που αναδεικνύει για μια ακόμη φορά την κωμική της πλευρά. Έξυπνες ατάκες και ολίγον ερωτικό παιχνίδι προσθέτουν το αλατοπίπερο σε μία καθαρόαιμη γκανγκστερική περιπέτεια που τρέχει με χίλια.\nMarina ** ½\nΒιογραφική – Διάρκεια 118’\nΠαίζουν: Ματέο Σιμόνι, Κριστιάαν Καμπάνια, Λουίτζι Λο Κάσιο\nMarina: τεράστιο σουξέ της δεκαετίας του ’50, η μοναδική επιτυχία του Ρόκο Γκρανάτα που το έγραψε και το τραγούδησε. Με αυτό το τραγούδι, ένα φτωχόπαιδο από την Καλαβρία, οικονομικός μετανάστης στο Βέλγιο, κατάφερε να γλιτώσει από τα ανθρακωρυχεία. Παρακολουθούμε την εξέλιξή του από τότε που ξενιτεύεται με την οικογένειά του ως τη νύχτα του θριάμβου του στο Κάρνεγκι Χολ στη Νέα Υόρκη. Δύσκολα χρόνια, με τον πατέρα να καταστρέφει τα πνευμόνια του στις υπόγειες στοές και τους Βέλγους να αντιμετωπίζουν τους ξένους εργάτες ως πολίτες δεύτερης κατηγορίας. Η πίστη στο χάρισμά του και ο έρωτάς του για μια ξανθούλα θα βοηθήσουν τον Ρόκο να ξεπεράσει τα εμπόδια. Μία ιστορία προσωπικής νίκης σε τόνους απαλούς και νοσταλγικούς. Αυτό και τίποτ’ άλλο. Ανάλαφρη και άνευ ουσίας ταινιούλα, όπως και το τραγουδάκι στο οποίο αναφέρεται, με αδικαιολόγητα μεγάλη διάρκεια και καλούτσικες ερμηνείες. Τη σώζουν κάπως η άψογη αναπαράσταση της εποχής και η χαριτωμενιά του νεαρού πρωταγωνιστή Ματέο Σιμόνι.\n‘Ερωτας αλά ισπανικά * ½\nKωμωδία – Διάρκεια 98’\nΠαίζουν: Κλάρα Λάγο, Ντάνι Ροβίρα, Κάρμεν Μάτσι, Κάρα Ελεχάλδε\nΒάσκοι κατά Ανδαλουσιάνων σε μια ισπανική κωμωδία βασισμένη στις διαφορές διαλέκτων και συνηθειών. Ο Ραφαέλ, βέρος Σεβιλιάνος, ερωτεύεται την Αμάια και την ακολουθεί στη χώρα των Βάσκων. Αρχικά εκείνη τον απορρίπτει, όμως έπειτα του ζητά να παραστήσει τον μνηστήρα της, όταν εμφανίζεται ξαφνικά ο πατέρας της, ύστερα από μακρόχρονη απουσία. Στο παιχνίδι και μία μεσόκοπη Ανδαλουσιάνα, μόνιμη κάτοικος Βασκίας. Προκαλείται αλυσίδα παρεξηγήσεων που ο σκηνοθέτης ξετυλίγει αδέξια, χωρίς το σωστό κωμικό timing. Φλύαρο σενάριο, μπόλικο φολκόρ και μάλλον άστοχα αστεία, ακατανόητα για ένα μη Ισπανό. Κάτι αντίστοιχο με αντιπαράθεση Κρητικών και Ποντίων για ένα μη Έλληνα. Δεν βοηθούν και οι υπότιτλοι, ένα μεταφραστικό αλαλούμ, που αντί να ερμηνεύει με σαφήνεια τους διαλόγους, προκαλεί σύγχυση.\nΣουπερχόνδριος * ½\nΚωμωδία- Διάρκεια 107’\nΠαίζουν: Ντανί Μπουν, Αλίς Πολ, Καντ Μεράντ, Μαρθ Βιλαλόνγκα\nΦαρσοκωμωδία που «έσπασε ταμεία» στη Γαλλία, σε σενάριο και σκηνοθεσία του Ντανί Μπουν. Ο σεναριογράφος-σκηνοθέτης, δημιούργημα των τηλεοπτικών μίντια, υποδύεται τον Ρομέν, 40χρονο φωτογράφο σε ιατρικό διαδικτυακό λεξικό, που πάσχει από οξεία υποχονδρία. Μάταια προσπαθεί να τον συνεφέρει ο προσωπικός του γιατρός και μοναδικός του φίλος, καθώς ο τρόμος του για τα μικρόβια και τους ιούς τον οδηγεί σε μόνιμη παράνοια και σε αντικοινωνική συμπεριφορά. Η θεραπεία θα βρεθεί αναπάντεχα, όταν ο Ρομέν γνωρίσει μια ωραία γιατρίνα, που τον μπερδεύει με ένα Βαλκάνιο επαναστάτη. Εξωφρενικές καταστάσεις, εξουθενωτικοί ρυθμοί και μία άνευ προηγουμένου υστερική ερμηνεία από τον Ντανί Μπουν, ο οποίος μετέρχεται κάθε είδους καραγκιοζιλίκια προκειμένου να βγάλει γέλιο. Γελωτοποιός είναι ναι, κωμικός όχι. Γελάσαμε ελάχιστα. Ή αυτός δεν έχει χιούμορ ή εμείς το χάσαμε.


Συναγερμός στην Πυροσβεστική για τη μεγάλη φωτιά στη Ζάκυνθο - Now24.gr\nΝύχτα αγωνίας έζησαν οι κάτοικοι των Μαριών Ζακύνθου εξαιτίας της μεγάλης πυρκαγιάς που ξέσπασε αργά το βράδυ της Παρασκευής σε απόσταση αναπνοής από το χωριό τους. Αμέσως κινητοποιήθηκε για να θέσει υπό έλεγχο τη φωτιά όλη η δύναμη της Πυροσβεστικής και Δασικής Υπηρεσίας. Λόγω των ισχυρών ανέμων που έφθαναν τα 8 μποφόρ η φωτιά πήρε επικίνδυνες διαστάσεις. Μάλιστα οι φλόγες έφτασαν μέχρι το χωριό Μαριές. Το χωριό δεν έχει εκκενωθεί αν και στο σημείο βρίσκονται δύο λεωφορεία σε περίπτωση που η πυρκαγιά επεκταθεί και οι αρχές δώσουν σχετική εντολή.\nΣύμφωνα με ενημέρωση από την Πυροσβεστική Υπηρεσία, στο σημείο επιχειρούν 24 πυροσβέστες με 11 οχήματα, 6 ΟΤΑ και ένα μηχάνημα έργου. Ευτυχώς, όμως, ο καιρός αποδεικνύεται σύμμαχος στην κατάσβεση καθώς έχει βρέξει στην περιοχή. Ωστόσο, η φωτιά δεν έχει τεθεί υπό έλεγχο.\nΌπως αναφέρει η τοπική ιστοσελίδα imerazante.gr, η πυρκαγιά καίει ό,τι βρει μπροστά της και δεν φαίνεται να απειλεί το χωριό Μαριές αυτή τη στιγμή.\nTags #Ζάκυνθο #μεγάλη #πυροσβεστική #Συναγερμός #Φωτιά\nΆδωνις Γεωργιάδης: 5 ευρώ εισιτήριο για επίσκεψη στα πολυϊατρεία\nΣτα 461,5 ευρώ το επίδομα ανεργίας\nΙσχυρός σεισμός αναστάτωσε την Πτολεμαΐδα\nΘεσσαλονίκη: πατέρας σκότωσε τον γιό του με μαχαίρι


Εσωτερική αναδιάταξη στη Ν.Δ. | ΤΟ ΠΟΝΤΙΚΙ\nΑναστασιάδης για συνάντηση στη Νέα Υόρκη: Θα δούμε αν η Τουρκία επιθυμεί συμφωνία\n4.6.2017 / ΤΟ ΠΟΝΤΙΚΙ\nΕσωτερική αναδιάταξη στη Ν.Δ.\nΟ Μητσοτάκης επιχειρεί να ελέγξει το κόμμα και την επόμενη Κοινοβουλευτική Ομάδα\nΤο πένθος λόγω του θανάτου του Κωνσταντίνου Μητσοτάκη, ο οποίος, εκτός από πατέρας του προέδρου Κυριάκου Μητσοτάκη, ήταν και επίτιμος πρόεδρος της Νέας Δημοκρατίας, προκάλεσε την αναβολή όλων των πολιτικών δραστηριοτήτων της αξιωματικής αντιπολίτευσης, ενώ και το τετραήμερο δημόσιο πένθος ουσιαστικά έθεσε την πολιτική ζωή της χώρας σε υπολειτουργία.\nΜετά την κηδεία του πατρός Μητσοτάκη σήμερα στα Χανιά τα στελέχη της Ν.Δ. θα κληθούν πάλι να ενεργοποιηθούν με βασικό στόχο το κόμμα να βρίσκεται σε μόνιμη ετοιμότητα και σε εκλογικό συναγερμό.\nΜόλις το πρωί της Κυριακής ο Κυριάκος Μητσοτάκης παραδέχθηκε «ημιεπίσημα» ότι απομακρύνεται το ενδεχόμενο εκλογών. Μιλώντας στους επικεφαλής των Νομαρχιακών Επιτροπών παραδέχτηκε ότι δεν γνωρίζει πότε θα γίνουν εκλογές αναγνωρίζοντας ότι δεν μπορεί να τις προκαλέσει, και ζήτησε όλα τα στελέχη να βρίσκονται σε εκλογική ετοιμότητα.\nΜάλιστα, προκειμένου να τους συγκινήσει, ζήτησε να δουν το δικό του παράδειγμα, καθώς ο ίδιος εργάζεται χωρίς διακοπή και τα Σαββατοκύριακα. Ακόμη, στο πλαίσιο της προσπάθειας περιορισμού των προβλημάτων, ζήτησε από όλους να είναι πολύ προσεκτικοί στις αναρτήσεις και τα σχόλια στα μέσα κοινωνικής δικτύωσης, σε μια προσπάθεια να προλάβει προβλήματα.\nΗ νέα στρατηγική της Ν.Δ. μοιάζει να εξαντλείται σε έναν πόλεμο φθοράς σε όλα τα επίπεδα, προκειμένου να προσεγγίσει την αυτοδυναμία, ακολουθώντας τα ευρήματα των δημοσκοπήσεων. Το δεδομένο είναι ότι σταθερά στις μετρήσεις της κοινής γνώμης υπάρχει ένα ποσοστό 15% που δεν διευκρινίζει την πρόθεσή του και κυρίως στην πλειοψηφία του είχε ψηφίσει τον ΣΥΡΙΖΑ στις προηγούμενες εκλογικές αναμετρήσεις.\nΠροκειμένου να επιτύχει την αυτοδυναμία η Ν.Δ. στοχεύει είτε στην πλήρη μεταστροφή προβληματισμένων ψηφοφόρων είτε στην αποχή όσων δεν μπορεί να πείσει για τις κυβερνητικές προθέσεις. Με δεδομένο ότι η Ν.Δ. θα είναι πρώτο κόμμα, λένε στην Πειραιώς, η υψηλή αποχή ανεβάζει το ποσοστό της ως πρώτου κόμματος. Παρά το θριαμβικό ύφος, στην Πειραιώς, χωρίς να το κοινοποιούν, ανησυχούν διότι διαπιστώνουν ότι το ποσοστό του κόμματος μοιάζει να έχει πιάσει οροφή στο 31% - 32% και δεν ανεβαίνει με τίποτα.\nΠολλοί υποστηρίζουν ότι με τα δεδομένα αυτά η Ν.Δ. θα πρέπει να αγωνιστεί σκληρά για να μπορέσει να «σπάσει» την οροφή αυτήν και κυρίως να ανοιχτεί σε μεγάλες κοινωνικές ομάδες που δυσπιστούν. Ιδιαίτερο πρόβλημα φαίνεται να έχει στις μεγάλες εκλογικές περιφέρειας της Β’ Αθήνας και της Β’ Πειραιά, όπου οι συσπειρώσεις δεν είναι αντίστοιχες με αυτές σε άλλα αστικά κέντρα.\nΟ πρόεδρος της Ν.Δ. έχει τάξει σαρωτική ανανέωση του πολιτικού προσωπικού, αλλά δεν φαίνεται η διαδικασία να είναι τόσο ανέφελη. Δύο είναι τα βασικά ζητήματα που δημιουργούν σοβαρό εσωκομματικό ζήτημα που δεν βγαίνει προς το παρόν προς τα έξω:\nΑπό τη μια ο συνασπισμός μιας σειράς παλαιών κοινοβουλευτικών που έχουν συσπειρώσει μικρομεσαία στελέχη προκειμένου να σαμποτάρουν την είσοδο νέων μελών. ¿\nΑπό την άλλη οι παλιότεροι πολιτευτές ή αποτυχόντες στις τελευταίες εκλογές βουλευτές, που καραδοκούν και διαγκωνίζονται για μια θέση στο Κοινοβούλιο.¿\nΘέλει να ελέγξει... τη Ν.Δ.\nΟ Μητσοτάκης από την πλευρά του επιχειρεί να ελέγξει την κατάσταση και την επόμενη Κοινοβουλευτική Ομάδα, δεδομένου ότι στην παρούσα φάση δεν ελέγχει σχεδόν καθόλου τους βουλευτές που είναι «στρατευμένοι» στους βαρόνους και χωρισμένοι σε καραμανλικούς, σαμαρικούς και άλλες μικρότερες ομάδες. Ένα από τα όπλα του – αν και είναι αμφίβολο αν θα μπορέσει να την υλοποιήσει – είναι η αξιολόγηση των εν ενεργεία βουλευτών.\nΗ «φημολογία» περί αξιολόγησης έχει σηκώσει κύματα γκρίνιας, ενώ πολλοί δυσφορούν για τις κατευθύνσεις που δίνει συχνά σε κοινοβουλευτικά στελέχη ο στενός συνεργάτης του Γιώργος Μυλωνάκης. Σε κάθε περίπτωση πάντως η ανανέωση των ψηφοδελτίων – και μάλιστα προς συγκεκριμένη κεντροδεξιά - νεοφιλελεύθερη κατεύθυνση – είναι το μεγάλο στοίχημα της επόμενης φάσης και ενώ το κόμμα βρίσκεται σε εκλογική ετοιμότητα.\nΌσον αφορά τις πολιτικές εξελίξεις, στη Ν.Δ. παρακολουθούν με προσοχή τις παρασκηνιακές διαβουλεύσεις για το Eurogroup της 15ης Ιουνίου. Όπως λένε συνεργάτες του Κυριάκου Μητσοτάκη, καταγράφουν τους «λεονταρισμούς» της κυβέρνησης.\nΟι ίδιοι εκτιμούν ότι η κυβέρνηση ακόμη μια φορά επένδυσε λάθος σε μια θεαματική αναδιάρθρωση του χρέους σε μια πολιτικά ασταθή περίοδο της Ευρώπης, κατά την οποία η Γερμανία δεν προτίθεται να ανοίξει θέμα νέων διευθετήσεων με την Ελλάδα στο εσωτερικό της έπειτα από μια επταετή υπονόμευση της πολιτικής και οικονομικής κατάστασης της Ελλάδας.\nΠαρακολουθούν και τη συζήτηση που γίνεται εντός της κυβέρνησης για το ενδεχόμενο σύσκεψης των πολιτικών αρχηγών υπό τον Πρόεδρο της Δημοκρατίας για το ζήτημα του χρέους. Επισημαίνουν ότι ιδιαίτερα ο Δημήτρης Παπαδημούλης, που εμμένει στην ανάγκη συνεργασίας με τους Ευρωπαίους εταίρους, αναφέρεται συχνά στην ανάγκη επαφών του Κυριάκου Μητσοτάκη προκειμένου να στηρίξει την κυβέρνηση.\nΜια έμμεση απάντηση έδωσε χθες μέσα από το Twitter ο τομεάρχης Εξωτερικών της Νέας Δημοκρατίας Γιώργος Κουμουτσάκος, θέτοντας ζήτημα «συγγνώμης» από την κυβέρνηση ως προϋπόθεση για τη συνεννόηση. Συγκεκριμένα γράφει: «Μέγαρο Μαξίμου, Ενταύθα. Απαραίτητη προϋπόθεση “συνεννόησης”, η “συγγνώμη”. Δημόσια, ηχηρή, έμπρακτη».\nΒέβαια ο Κουμουτσάκος δεν διευκρινίζει για ποιο ακριβώς ζήτημα ζητάει την κυβερνητική συγγνώμη. Σε κάθε περίπτωση στην Πειραιώς επισημαίνουν ότι ο Μητσοτάκης έχει σαφή, καθαρή και ανοιχτή ατζέντα εντός και εκτός της χώρας και ότι η Ν.Δ. είχε προειδοποιήσει εγκαίρως ότι αυτό που προέχει είναι η αξιολόγηση και η έξοδος στις αγορές και όχι οι ατέρμονες διαπραγματεύσεις που έδωσαν το περιθώριο σε ΔΝΤ και Γερμανία να απλώσουν την αντιπαράθεσή τους στο ζήτημα του χρέους.


Η ταυτότητα της εταιρίας συμβούλων Borrow My Brain.\nΗ δύναμη των ιδεών κινεί τις επιχειρήσεις! Πάντα θα ξεχωρίζουν τα Brands με αυθεντικότητα, ποιότητα, και διαφοροποίηση. Με αυτό το σκεπτικό, δεν φτιάξαμε άλλο ένα agency υλοποίησης, αλλά μια ομάδα στρατηγικής σκέψης και εμπειρίας!\nBorrow My Brain, Σύμβουλοι Brand Strategy & Storytelling\nστη Δημιουργία Brand στην Ανάπτυξη Brand στην Προσαρμογή Brand στον Μετασχηματισμό Brand\nBorrow My Brain δεν σημαίνει μεγάλα γραφεία, ή ξεπερασμένα μοντέλα υπηρεσιών με πρωταρχικό σκοπό το ποσοστό αμοιβής. Υπάρχουμε, για να δανείζουμε εμπειρία και τεχνογνωσία στις επιχειρήσεις και αυτές να οδηγούνται σε ισχυρό Brand, Φήμη και Ανάπτυξη πωλήσεων.\nΜιλάμε με Brands και Stories!\nΗ ΙΔΕΑ & ΙΣΤΟΡΙΑ ΜΑΣΕΥΕΛΙΚΤΗ ΟΜΑΔΑΤΑΣΟΣ ΠΑΓΚΑΚΗΣ\nΓιατί όλα είναι Brand…\nΜια νέα πρακτική στο χώρο του marketing\nΗ Borrow My Brain δημιουργήθηκε για να φέρει μια νέα πρακτική στο χώρο του marketing παρέχοντας διεθνή τεχνογνωσία και πρακτικές, έξυπνες και εφαρμόσιμες ιδέες στον επιχειρηματία και marketer τη στιγμή που τα χρειάζονται. Λύσεις που απαντούν στο εκάστοτε ερώτημα και πρόβλημα ξεχωριστά, χωρίς θεωρίες και έτοιμες απαντήσεις, και χωρίς μόνιμη επιβάρυνση στα λειτουργικά έξοδα της επιχείρησης.\nΗ ιδέα γεννήθηκε από το ερώτημα: γιατί ακόμα βρίσκονται τόσες επιχειρήσεις σε κρίση, τη στιγμή που υπάρχουν τόσοι πλουσιοπάροχα αμειβόμενοι marketers, agencies, digital ομάδες, σύμβουλοι; Γνωρίζουμε τον λόγο.\nΤο Brand στο επίκεντρο\nΣτην εποχή της χαοτικής πληροφόρησης και της έλλειψης έμπειρων στελεχών, η σημασία του Brand δεν είναι στο επίκεντρο. Ξεχάστηκε. Όλοι αντιγράφουν το ίδιο pattern, έχοντας βυθιστεί στο χειρισμό των digital καναλιών. Το Brand, δηλαδή, η διαφοροποίηση, οι πολιτικές, οι υπηρεσίες, ο ιδανικός καταναλωτής, οι τιμές, η αξία, η διαχείριση παραπόνων, οι ιστορίες και οι άνθρωποί τους δεν αποτελούν πια το Α και Ω της επιχείρησης.\nΞαναφέρνουμε στο επίκεντρο την ουσία της επιχείρησης, το Brand. Μέσω ωριαίων συμβουλευτικών συνεδριών ή workshop, συσχετίζουμε τις πραγματικές ανάγκες των τελικών καταναλωτών με τη business στρατηγική της κάθε εταιρίας. Συμβουλεύουμε για τις ενέργειες που εξασφαλίζουν αυθεντικότητα, σωστές υπηρεσίες, πιστότητα και φήμη.\nΞεκλειδώνουμε νέες εμπορικές προτάσεις στην αγορά με το Brand Key, ανακαλύπτουμε νέες ιδέες με το Insight Mining. Συμβουλεύουμε για τα ετήσια πλάνα επικοινωνίας πριν υλοποιηθούν, εκπαιδεύουμε στο Storytelling τους πωλητές και τα στελέχη, σχεδιάζουμε ένα ψηφιακό προϊόν ή website πριν επενδυθούν πόροι. Κάνουμε Βrand audit from A to Z, δίνουμε έμφαση στους υπεύθυνους προϊόντων, κάνουμε workshops μετασχηματισμού, και γράφουμε κατάλληλο περιεχόμενο. Γιατί όλα είναι Brand!\nΚατάλληλη ομάδα ειδικών για κάθε project.\nΗ σωστή στρατηγική και το συναίσθημα ξεκλειδώνουν κάθε άπιαστο επιχειρηματικό στόχο!\nΓίναμε ομάδα και συνεργάτες, γιατί έχουμε τα ίδια όνειρα. Μας στενοχωρεί, όταν βλέπουμε πως οι επιχειρήσεις αντιγράφουν η μια την άλλη. Μας πειράζει που δεν ξεχωρίζεις και δεν θυμάσαι, ποιο Brand έκανε, είπε, ανακοίνωσε τι.\nΓίναμε ομάδα, γιατί θέλουμε να αφήσουμε θετικό αποτύπωμα στην αγορά και να πλοηγούμε μεθοδικά εταιρίες και ανθρώπους με όνειρα για την ανάπτυξη, τις πωλήσεις, και τη φήμη τους.\nΔεν είμαστε μια Συμβουλευτική Εταιρία, ούτε ένα agency με μεγάλους και μικρούς πελάτες, με ιεραρχίες, καθυστερήσεις και χαμένο χρόνο σε συναντήσεις. Σκεφτόμαστε, συνεργαζόμαστε, είμαστε πάντα διαβασμένοι και συνδέουμε τον επιχειρηματία ή marketer πελάτη με αληθινά insights.\nΠροερχόμαστε από δύο κόσμους\nΓιατί ξέρουμε. Προερχόμαστε και από τους δύο κόσμους, της επιχείρησης-πελάτη-διαφημιζόμενου και της διαφημιστικής-digital. Ως Borrow My Brain διατηρούμε ευελιξία και φτιάχνουμε την κατάλληλη ομάδα για κάθε project, έχοντας ‘hands-on’ εμπειρία σε business, brand management, creative και digital θέματα.\nΚοιτάμε τη μεγάλη εικόνα και όχι μόνο τα Social Media. Εξετάζουμε μαζί με την εταιρία ολόκληρη την εμπειρία που παρέχει στους πελάτες της, όταν συναλλάσονται μαζί της. Εκεί ακριβώς φέρνουμε νέες ιδέες σύμφωνα με τις πιο σύγχρονες πρακτικές. Βάζουμε πάνω απ’ όλα τον άνθρωπο και μας ενδιαφέρει να βοηθούμε αποτελεσματικά.\nΕμπνευσμένο όνειρο, να προσθέτεις αξία σε ότι κάνεις!\nΌλα αυτά τα χρόνια έμαθα να ακούω τους ανθρώπους, να αναλύω και να συνθέτω τα δεδομένα ώστε να πετυχαίνουμε μαζί ωραίους στόχους!\n34 χρόνια σε διεθνείς και Ελληνικές εταιρίες\nΜετά από 34 χρόνια εργασίας σε διεθνείς και Ελληνικές εταιρίες διαφήμισης, δημοσίων σχέσεων και τεχνολογίας, ο συνιδρυτής της Borrow My Brain Τάσος Παγκάκης, σήμερα βοηθάει εταιρίες να ξαναβρούν το βηματισμό τους. Ο ψηφιακός μετασχηματισμός, η αντίσταση σε νέες πρακτικές, οι άπειροι νεοεισερχόμενοι εργαζόμενοι, η ρουτίνα, η φρενίτιδα των social media και τα χρόνια κρίσης καταστρέφουν ακόμη τα Brands και τις επιχειρήσεις.\n«Έμαθα τη σημασία του ευχαριστώ, του να είσαι ταπεινός και να χαίρεσαι όταν βοηθάς τον πελάτη, το συνάδελφο, και το φίλο!»\nΞεκίνησε από ένα μικρό startup creative γραφείο, μαθαίνοντας τι είναι η συναλλαγματική. Πούλησε, παρουσίασε, σχεδίασε και κρίθηκε. Δούλεψε κοντά σε μεγάλους επιχειρηματίες και στελέχη και έμαθε αξίες, τεχνικές γνώσεις, και συστήματα. Σήμερα γνωρίζει πόσες και ποιες προκλήσεις αντιμετωπίζει κάθε εταιρία, σε οποιοδήποτε κλάδο και που ακριβώς πάσχει το business μοντέλο της, γιατί εργάστηκε πετυχαίνοντας δύσκολους στόχους σε καταναλωτικά, corporate και service Brands σε 75 διαφορετικές κατηγορίες αγοράς.\nΣυνδυάζει business, δημιουργικότητα και αποτέλεσμα\nΕίναι επιλεκτικός και συνδυάζει business, δημιουργικότητα και αποτέλεσμα. Έχει έως τώρα συντονίσει ομάδα 850 εργαζόμενων, και έχει διαχειριστεί ROI 500 εκατομμυρίων ευρώ marketing budget. Με πάθος, έρευνα, και πολλή δουλειά έχει εργαστεί στο λανσάρισμα 4.600 νέων προϊόντων, 93 νέων εταιριών και 9.250 προγραμμάτων marketing και επικοινωνίας για 370 εταιρίες.\nΟι ομάδες που έχει διοικήσει ο Τάσος και τα έργα τους έχουν βραβευτεί 101 φορές σε διεθνή φεστιβάλ για τη δημιουργικότητα και 23 φορές για την αποτελεσματικότητά τους. Δεν έμεινε ποτέ στην επιφάνεια. Γνωρίζει πως αγοράζονται τα προϊόντα, πως επεκτείνονται οι δραστηριότητες στο εξωτερικό, πως αξιολογούνται τα αποτελέσματα και πως η τεχνολογία αλλάζει κάθε κλάδο. Εδώ μπορείτε να διαβάσετε το βιογραφικό του.\nΤο πιο εμπνευσμένο όνειρο, να εισφέρουμε αξία.\nΤότε όλα αποκτούν νόημα, λειτουργούν καλύτερα. Αυτός είναι σκοπός μας με κάθε επιχείρηση που συνεργαζόμαστε.\nΣχεδιάζουμε στρατηγικές για αυθεντικότητα, premium θέση στην αγορά. Μακριά από την αιμορραγία της αντιγραφής!\nΣυνδημιουργούμε με την επιχείρηση και τα στελέχη της στρατηγικές για να κινεί το Brand μυαλά και καρδιές.\nΣε κάθε project μας οι ομάδες συνδημιουργούν σύγχρονες και αποτελεσματικές Ιδέες Brands & Stories.\nΔουλεύουμε στην αγορά των Ιδεών.\nTiger-ομάδα ανά project.\nΕυγενικοί, δεν λέμε πάντα «Ναι».\nΣκεφτόμαστε όπως οι καταναλωτές.\n“Μάστορες” εννοιών και γλώσσας.\nΟμάδα Borrow My Brain\nΣυνεργάτες ανάλογα με το project σας!\nΗ ’Ασπα βοηθά εταιρίες να αναπτύξουν το blogging και να δημιουργήσουν κοινότητες για Φήμη, Επικοινωνία, και Αποτελέσματα. Επαγγελματίας blogger, ίδρυσε την κοινότητα aspaonline.gr και γράφει στο aspatsamadi.com, διδάσκοντας το blogging στο ευρύ κοινό.\nCX Creative director / Innovation\nΣτο μυαλό του Γιάννη στριφογυρίζουν ιδέες ολοκληρωμένων CX φυσικών ή digital εμπειριών και καινοτομίας που πρέπει να προσφέρουν οι επιχειρήσεις στον τελικό πελάτη τους μέσω της επικοινωνίας, της τεχνολογίας και των interfaces. Οι ιδέες του στη mindthelab.io χτίζουν το Brand, ενώ μετασχηματίζουν την επιχείρηση και την οδηγούν σε ανάπτυξη πωλήσεων.\nΗ Λίνα μεταφράζει marketing στόχους σε ολοκληρωμένες, media-neutral, καμπάνιες από το 2004. Ξεκίνησε από την παραδοσιακή διαφήμιση και πέρασε στο digital, πιστεύοντας πάντα πως η επικοινωνία απαντά στον πυρήνα της επιχειρηματικότητας και με αυτό κατα νου, στη mindthelab.io συμβουλεύει Brands για την επικοινωνία που ακριβώς τους ταιριάζει και χρειάζονται.\nΗ Αναστασία δουλεύει μέ πάθος για Brands και συμβουλεύει απλά και ολοκληρωμένα για όμορφες εμπειρίες προς τους καταναλωτές. Εμπειρη σε όλες τις μορφές επικοινωνίας, δείχνει στις επιχειρήσεις πως να έχουν υγιείς, ανταγωνιστικές, και επιθυμητές μάρκες. Συνδημιούργησε την υπηρεσία της Borrow My Brain, Brand Audit A to Z\nΗ Μυρσίνη σχεδιάζει πλάνα επικοινωνίας και δραστηριότητας σε φυσική και ψηφιακή μορφή για personal, fashion & luxury Brands. Γνώστης της κινεζικής και ευρωπαϊκής αγοράς, αλλά και του τρόπου ανάπτυξης των επιχειρήσεων διεθνώς. Δημιουργεί και σκηνοθετεί περιεχόμενο. Επιμελείται και προγραμματίζει το Borrow My Brain blog.\nBrand Content Strategist & SEO Copywriter\nΗ Ευγενία θα ανανεώσει το μήνυμα σας και θα φροντίσει η διαδικτυακή σας παρουσία να είναι ισχυρή σύμφωνα με τις τελευταίες SEO προδιαγραφές. Στο δικό της Writing Atelier δημιουργεί τα κατάλληλα κείμενα για κάθε ανάγκη επικοινωνίας. Ίδρυσε το DIY Solopreneur Marketing και σας μεταφέρει τις πιο επίκαιρες digital τάσεις.\nΠότε ήταν η τελευταία φορά που ακούσατε μία Ιδέα για το Brand σας που είναι στρατηγικά σύμφωνη με τους στόχους σας, μιλάει τη γλώσσα του καταναλωτή, και το μήνυμά της εφαρμόζεται σωστά στα ψηφιακά μέσα; Αυτό κάνει ο Τάσος στη δουλειά του!\nΗ ’Αννα δημιουργεί περιεχόμενο και αυθεντικές Ιδέες. Εχει εργαστεί για την Επικοινωνία των Vodafone, Toyota, Alpha Bank, Athenian Brewery, Nova, ΕΛΠΕ, και EKO σε πολυεθνικές διαφημιστικές (JWT, DDB). Γράφει και μοιράζεται στο happinesshappens.eu, εκπαιδεύει στελέχη στη δημόσια παρουσία τους, δημιουργεί και παίζει στο θέατρο.\nΗ Δέσποινα συμβουλεύει επιχειρήσεις SaaS, startups σε θέματα Inbound, Product and Growth Marketing. Μετατρέπει το digital σε απλή γλώσσα. ’Ιδρυσε το reinventgrowth.co και είναι Διευθύντρια εκπαίδευσης του Product-Led Growth Hub. Εκπαιδεύει τους Marketers πως να παραδίδουν μια ολοκληρωμένη εμπειρία στους πελάτες τους.\nΟ ’Αγγελος είναι website developer, σύμβουλος σε θέματα δικτύων, hardware και ανάπτυξης software. Εχει εργαστεί σε εκατοντάδες ολοκληρωμένα projects για web development, PHP, MySQL, CSS, WordPress, e-commerce platforms και για software testing.\nΗ Στέφη είναι επιχειρηματίας, σύμβουλος και επενδυτής εδώ και 14 χρόνια. Εχει ιδρύσει καινοτομικές επιχειρήσεις και αναπτύσσει ιδέες για την ψηφιακή οικονομία, τον τουρισμό, και την αγορά της ευεξίας. Συμβουλεύει για στρατηγικές που περιλαμβάνουν Branding και Marketing.


Η ιστορία μιας είδησης - Medium.gr\nΗ ιστορία μιας είδησης\non 24 Φεβρουαρίου 2003 . Posted in Tηλεόραση\nΉταν γύρω στις μία μετά τα μεσάνυχτα του Σαββάτου, όταν από την ΝΕΤ «έσκασε» η είδηση για την πτώση του λεωφορείου στον Αλιάκμονα. Πρώτες πληροφορίες, εξαιρετικά αντιφατικές, κανένας λόγος για νεκρούς, και στην οθόνη ένα λεωφορείο στη στεριά, στο οποίο μάλιστα μπαινοβγαίνουν άνδρες των σωστικών συνεργείων. Απορίες στους τηλεθεατές: πως είναι δυνατόν να μην ξέρουν την κατάσταση των επιβαινόντων όταν έχουν πρόσβαση στο λεωφορείο; Και που είναι τα νερά στα οποία είναι μισοβυθισμένο το μοιραίο όχημα; Απάντηση: ήταν βίντεο αρχείου, χωρίς να επισημαίνεται πουθενά.\nΓύρω στις 1.30 μπαίνουν όλα τα κανάλια στο χορό. Κάθε κανάλι είχε και το δικό του λεωφορείο. Ένα ήταν γερμένο στην άκρη ενός δρόμου (ANT1), ένα άλλο μισοβυθισμένο σε μια γούρνα (MEGA), ένα τρίτο τρακαρισμένο (STAR), και μόνο το ALTER δεν είχε βρει λεωφορείο αρχείου κι άρχισε να μας δείχνει ένα ΙΧ στον πάγο! Βέβαια όλα είχαν την επισήμανση «πλάνα αρχείο», μόνο που η απορία του τηλεθεατή παρέμενε: σε τι χρειάζονται τα λεωφορεία, αφού δεν προσθέτουν τίποτε στην είδηση; Ο τυφλός κανόνας της οπτικοποίησης κυριάρχησε για μια ακόμη φορά...\nΓύρω στις 2.00 έρχονται τα πρώτα πλάνα από το MEGA, με τη γνωστή «αράχνη» για να μην τους κλέψει κανείς το υλικό. Το ALTER που δεν έχει βρει ακόμη λεωφορείο αρχείου, δεν κολλά σε «αράχνες». Μεταδίδει το υλικό του MEGA βάζοντας ένα πολύ πιο σκούρο λογότυπο του σταθμού του πάνω στην «αράχνη» των ανταγωνιστών του.\nΈχει αρχίσει όμως το μαρτύριο που ονομάζεται ζωντανή μετάδοση με ταυτόχρονη εκτόξευση των γνωστών μαργαριταριών. Το κακό όμως είναι ότι τα μαργαριτάρια εκτοξεύονται από μέρος που εμποδίζει τα σωστικά συνεργεία να κάνουν τη δουλειά τους. Ακολουθεί, σε ζωντανή μετάδοση επίσης (MEGA), ένας ελεεινός καυγάς των δημοσιογράφων και τεχνικών με αστυνομικούς. Οι δημοσιογράφοι υποστηρίζουν ότι είναι εκεί για το καλό της ...Ελλάδας (γενικότερα) και της ενημέρωσης (ειδικότερα). Οι αστυνομικοί τους παρακαλούν να φύγουν γιατί υπάρχει κίνδυνος ατυχήματος. Προς αισχύνη του δημοσιογραφικού επαγγέλματος (η ΕΣΗΕΜ-Θ υπάρχει;) η μετάδοση των μαργαριταριών συνεχίζεται από το ίδιο ακριβώς σημείο.\nΈτσι χάρη στις μεγάλες μάχες που «αι ημέτεραι δυνάμεις των καναλιών» κέρδισαν, όλη η Ελλάδα παρακολούθησε σε ζωντανή μετάδοση την ανάσυρση 23 ατόμων, από τα παγωμένα νερά του Αλιάκμονα. Αναζητείται ακόμη ένα τρίχρονο αγοράκι και η δημοσιογραφική ευπρέπεια...\nΔημοσιεύτηκε στην εφημερίδα «Απογευματινή» στις 24.2.2003


Κρήτη: Μικρό καλάθι από Βορίδη στα αιτήματα παραγωγών και εκπροσώπων φορέων | ΥΔΡΟΓΕΙΟΣ 106,9 FM\nΣε δύο άξονες κινήθηκε η συζήτηση της παγκρήτιας σύσκεψης που πραγματοποιήθηκε στο Επιμελητήριο Ηρακλείου.\nΕκεί, μέσα σε μια κατάμεστη αίθουσα ο Υπουργός Αγροτικής Ανάπτυξης Μάκης Βορίδης άκουσε τις απόψεις όλων των παρευρισκόμενων, Βουλευτών, αγροτικών φορέων, Δημάρχων και επιστημόνων.\nΟι μετέχοντες στη συνάντηση περιέγραψαν την τραγική κατάσταση στην οποία βρίσκονται οι αγρότες του νησιού και ζήτησαν από τον κ. Βορίδη τη λήψη μέτρων, τόσο για φέτος, όσο και για τα επόμενα χρόνια.\n600 εκ. το σύνολο του κόστους που προκύπτει για την Κρήτη από την κλιματική αλλαγή\nΑλλαγές στον ΕΛΓΑ ζήτησε ο Δήμαρχος Ρεθύμνου\nΟ πρόεδρος του Συνδέσμου Ελαιοκομικών Δήμων Κρήτης και Δήμαρχος Ρεθύμνου κ. Μαρινάκης, ζήτησε επιτακτικά αλλαγές στον ΕΛΓΑ.\nΔεν μπορεί όπως είπε χαρακτηριστικά να είναι ο παγετός μέσα στις καταστροφές που αποζημιώνονται, αλλά να μην είναι η θερμοπληξία. Ζήτησε αλλαγές στον εσωτερικό σχεδιασμό του Οργανισμού, την τεχνολογική του αναβάθμιση, αλλά και την αποκέντρωση της δακοκτονίας.\nΝα αποκεντρωθεί η δακοκτονία ζήτησε ο Χνάρης\nΑπό την πλευρά του ο αντιπεριφερειάρχης Πρωτογενούς Τομεα ο κ. Χνάρης έκανε λόγο για την επόμενη μέρα. «Η ελαιοκαλλιέργεια αφορά το 75% του νησιού. Είναι ουσιαστικά μονοκαλλιέργεια. Αυτό σημαίνει ότι πρέπει να στηριχθεί.\nΝα αποκεντρωθεί η δακοκτονία και να ληφθούν μέτρα για την εφαρμoγή της, μέσα και από την αύξηση των κονδυλίων», είπε χαρακτηριστικά. Για αυτό και ζήτησε την καλύτερη στελέχωση των Υπηρεσιών και των θέσεων των τομεαρχών του προγράμματος δακοκτονίας, επιπλέον μέτρα για την επίβλεψη των εργολάβων ψεκασμών, αλλά και καλύτερα φάρμακα.\nMετά το τέλος των θέσεων και των απόψεων που ακούστηκαν το λόγο πήρε ο Υπουργός ο οποίος είπε ότι πρώτα από όλα πρέπει να προσδιοριστεί το μέγεθος της ζημιάς.\nΌπως είπε ο ΕΛΓΑ θα καλύψει τις ζημιές από περιβαλλοντικά αίτια, όμως οι όποιες κινήσεις θα πρέπει να γίνουν με προσοχή.\nΠροβληματισμός για τις αποζημιώσεις\nΟ κ Βορίδης μάλιστα εμφανίστηκε προβληματισμένος καθώς – όπως σημείωσε- υπάρχουν πολλές παράμετροι για να δοθεί μια αποζημίωση πλέον. Επισήμανε τέλος ότι θα γίνει προσπάθεια για να υπάρχει κάλυψη της ζημιάς και από τα πακέτα de minimis, μέσω των αποζημιώσεων δηλαδή της Ε.Ε.\nΟυσιαστική στήριξη των παραγωγών ζήτησε ο Δήμαρχος Βιάννου\nΣτην παγκρήτια σύσκεψη που πραγματοποιήθηκε στο Επιμελητήριο Ηρακλείου, παρόντος του Υπουργού Αγροτικής Ανάπτυξης Μάκη Βορίδη, μετείχε ο Δήμαρχος Βιάννου Μηνάς Σταυρακάκης.\nΟ ίδιος στο περιθώριο της σύσκεψης προχώρησε στην παρακάτω δήλωση:\nΕπεισόδια έξω από το Επιμελητήριο με χρήση δακρυγόνων\nΈξω από το Επιμελητήριο βρέθηκαν αγρότες με πανό στα χέρια προχωρώντας σε διαμαρτυρία ενώ έντονη ήταν και η παρουσία της αστυνομίας.\nΣτο σημείο επικράτησε ένταση ενώ έπεσαν και δακρυγόνα καθώς αγρότες που πρόσκεινται στο ΚΚΕ προσπάθησαν να σπάσουν τον αστυνομικό κλοιό με αποτέλεσμα να ακολουθήσει χρήση χημικών.\nΔείτε ΕΔΩ φωτό από την ένταση που επικράτησε έξω από το Επιμελητήριο Ηρακλείου\nΟ υπουργός Αγροτικής Ανάπτυξης, συνοδευόμενος από τον υφυπουργό Αθλητισμού, Λευτέρη Αυγενάκη θα πραγματοποιήσει αυτοψία στις περιοχές όπου το πρόβλημα είναι διαπιστωμένο.\nΠροηγούμενο Προηγούμενο Κρήτη: Προφυλακίστηκε ο 40χρονος για την δολοφονία της φίλης του | Ένταση στο δικαστήριο\nΕπόμενο Επόμενο Κοινωνικό μέρισμα: Τo απόγευμα οι επίσημες ανακοινώσεις


Η δημοσιογραφική διάσκεψη για τον αγώνα των πλέι-οφ του πρωταθλήματος με τον Απόλλωνα - ΑΕΚ Larnacas\nΗ δημοσιογραφική διάσκεψη για τον αγώνα των πλέι-οφ του πρωταθλήματος με τον Απόλλωνα\nΔημοσιογραφική διάσκεψη πραγματοποιήθηκε σήμερα (09/05) για το παιχνίδι της 9ης αγωνιστικής των πλέι-οφ του πρωταθλήματος με αντίπαλο τον Απόλλωνα στο Τσίρειο (Κυριακή 12/05, 17:00). Η δημοσιογραφική διάσκεψη πραγματοποιήθηκε στην αίθουσα διασκέψεων του AEK ARENA και μίλησε ο προπονητής μας Imanol Idiakez, καθώς και ο Μάριος Αντωνιάδης.\n«Είναι μία καλή ευκαιρία να πάμε εκεί και να προσπαθήσουμε να πάρουμε τη δεύτερη θέση. Ξέρουμε τις δυσκολίες που υπάρχουν σε αυτό το γήπεδο και με τον αντίπαλο. Ελπίζουμε να τα καταφέρουμε. Δουλεύουμε πολύ καλά, έχουμε κάποιους τραυματισμούς αλλά οι υπόλοιποι έχουν δώσει τον καλύτερο τους εαυτό.\nΟ σύλλογος νιώθω ότι μεγαλώνει. Οι παίκτες, η ποιότητα, όλοι. Ο προϋπολογισμός χρόνο με τον χρόνο είναι καλύτερος. Ο σύλλογος έκανε βήματα με το γήπεδο, τις εγκαταστάσεις που μας βοηθά. Κάθε χρόνο γινόμαστε καλύτεροι και καλύτεροι. Το βλέπουμε και με τις κινήσεις που γίνονται ότι ανεβαίνει το επίπεδο. Αυτή την Κυριακή θα πάμε χωρίς Τete, Aquino, Catala, Hevel, Acoran, Trickovski, αλλά έχουμε ποιότητα για μία πάρα πολύ καλή ενδεκάδα. Αυτή τη χρονιά το επίπεδο ήταν πολύ καλό για μας και μπορούμε να ανταγωνιστούμε όλες τις ομάδες. O Μοjsov είχε κάποιες ενοχλήσεις, ελπίζω να τον έχω στη διάθεση μου. Ελπίζω να προλάβει. Και ο Facundo είχε ένα χτύπημα. Είναι αμφίβολος.\nΕίμαστε ακόμη σε διαπραγματεύσεις. Κάνουμε ξεκάθαρη συζήτηση. Μέσα στις επόμενες μέρες θα πάρουμε μία απόφαση. Θα τα ζυγίσω όλα, όχι μόνο επαγγελματικά αλλά και προσωπικά συζητώντας με την οικογένεια μου. Ξέρω πόσο σημαντικό είναι να πάρουμε την απόφαση και το σέβομαι. Θα καταλήξουμε σύντομα. Δεν είναι εύκολο. Για μένα προσωπικά ο στόχος είναι εφόσον μείνω να είμαι 100% εδώ και να δώσω το καλύτερο για την ομάδα. Μιλάω πάντα με τη γλώσσα της αλήθειας. Αν μείνω εδώ θέλω να είμαι 100% εδώ. Αν νιώθω ότι μπορώ να δώσω το 100% θα μείνω, αν δεν νιώθω 100% ότι είμαι εδώ, δεν θα είμαι εδώ. Θα μείνω αν μπορώ να δώσω το 100%. Σε διαφορετική περίπτωση θα δώσω την ευκαιρία σε κάποιον άλλο να είναι εδώ 100%», δήλωσε ο Βάσκος τεχνικός.\n«Ένα παιχνίδι απέναντι σε ένα πολύ δυνατό αντίπαλο. Όλα τα παιχνίδια είναι πολύ δυνατά με τον Απόλλωνα και αυτό περιμένω και την Κυριακή. Στόχος μας είναι η νίκη στα δυο εναπομείναντα παιχνίδια. Να ξεκουραστούμε και να κυνηγήσουμε την Ευρώπη.\nΉταν δύσκολη και περίεργη σεζόν για μένα λόγω των τραυματισμών. Δούλεψα σκληρά. Το μέλλον… Σε δυο βδομάδες θα δούμε. Είμαστε σε επαφές, επιθυμία μου είναι να παραμείνω.\nΛόγω του ότι η σεζόν ήταν πολύ μεγάλη είναι σημαντικό να έχουμε δυο βδομάδες περισσότερες. Δεν εξαρτάται μόνο από εμάς. Εμείς θα κάνουμε τη δουλειά μας και θα δούμε», δήλωσε ο διεθνής αμυντικός.


Θέατρο και Κουκλοθέατρο: Φθινόπωρο στη Βιέννη!\nΑνέβηκε απο την Αλεπού στις 3:26 μ.μ.\nΑαα, εκεί ήσαστε!!Μπράβο!.\nΜια πόλη-κούκλα φαντάζομαι τη Βιέννη -σαν τις παλιές κυρίες της αριστοκρατίας- σε σύγκριση με άλλες πιο "μοντέρνες" πόλεις.\n"Παίζει" πολύ έντονα για χειμωνιάτικη εκδρομή. :)\nΚαι ξέχασα:Πολύ ζήλεψα για το Μουσείο του Λεοπόλδου. ;)\nπού είναι το ζάχερ τόρτε, οεο?\nαχ, αχ, τι ωραία! τέλεια θα περάσω την πρωτοχρονιά! :)\nΕκεί ήμασταν και πιο πριν για 2,5 μέρες στο Sopron (εξοχή στην Ουγγαρία). Συνδύασα δουλειά με το Sopron κι ευχαρίστηση με τη Βιέννη.\nΚι έχεις δίκιο, είναι κούκλα η Βιέννη. Να πας :)\nκαλά μην φωνάζεις! Την ξέχασα τη φωτογραφία,αλλά την ανέβασα τώρα με το ζάχερ τριπλό!!!\nΘα περάσεις μούρλια την Πρωτοχρονιά :)))\nιδεες για ταξιδι...μετα απο αυτες τις εικονες, τοποθετω τη βιεννη στο wish list μου!!\nτυχεροί όλο έξω είστε


Καλές Ειδήσεις - Good News: 03/02/14\nΤΟ ΕΡΓΑΣΤΗΡΙΟ ΗΛΕΚΤΡΟΝΙΚΗΣ ΤΟΥ ΠΑΝΕΠΙΣΤΗΜΙΟΥ ΘΕΣΣΑΛΙΑΣ ΠΡΟΚΡΙΘΗΚΕ ΣΤΟΥΣ 3 ΦΙΝΑΛΙΣΤ ΤΟΥ ΔΙΑΓΩΝΙΣΜΟΥ CAD ΑΛΓΟΡΙΘΜΩΝ ΤΗΣ ΣΑΝΤΑ ΚΡΟΥΖ.\nTo TAU workshop συγκεντρώνει το έντονο ενδιαφέρον της βιομηχανίας του EDA (Electronic Design Automation), με εταιρίες όπως την Intel, IBM, TI, AMD, Cadence, Synopsys και είναι το κορυφαίο workshop στον τομέα αυτό. Ο διαγωνισμός έχει θέμα την ανάπτυξη λύσεων για κάποιο συγκεκριμένο πρόβλημα της περιοχής της ανάλυσης χρονισμού (timing analysis) και συμμετέχουν ομάδες από πολύ γνωστά πανεπιστήμια από όλο τον κόσμο.\nΑναρτήθηκε από Καλές Ειδήσεις στις 5:11 μ.μ. Σύνδεσμοι σε αυτήν την ανάρτηση\nΒΑΣΙΛΙΚΟ ΘΕΑΤΡΟ: ΚΑΛΛΩΠΙΣΜΟ, ΣΥΝΤΗΡΗΣΗ ΚΑΙ ΕΝΤΑΞΗ ΤΟΥ ΣΤΗ ΝΕΑ ΜΟΡΦΗ ΤΗΣ ΝΕΑΣ ΠΑΡΑΛΙΑΣ ΑΠΟΦΑΣΙΣΕ ΤΟ ΚΘΒΕ.\nΑυτό επιβεβαιώθηκε κατά τη συνάντηση εργασίας που είχαν ο αντιδήμαρχος Αστικού Περιβάλλοντος, Ανδρέας Κουράκης, με την πρόεδρο του διοικητικού συμβουλίου του ΚΘΒΕ, Μένη Λυσαρίδου, στο Βασιλικό Θέατρο, με τη συμμετοχή υπηρεσιακών παραγόντων.\nΤο θεατρικό συγκρότημα του Βασιλικού Θεάτρου, μόνιμη πλέον έδρα του ΚΘΒΕ, διαθέτει μία αίθουσα 721 θέσεων, τεράστια σκηνή πολλαπλών δυνατοτήτων με υποσκήνιο 10 μέτρων, και τεχνική υποδομή για θεατρικές παραστάσεις χορού καθώς και συναυλίες και κινηματογραφικές προβολές. Παράλληλα, τα 2.000 τ.μ. των εκτεταμένων φουαγιέ του θεάτρου προσφέρονται για την παρουσίαση μεγάλων εκθέσεων. Οι αίθουσες του ΚΘΒΕ, διαθέτουν άρτιο τεχνικό εξοπλισμό και έχουν τη δυνατότητα να φιλοξενήσουν πολιτιστικές εκδηλώσεις, ομιλίες, παρουσιάσεις λευκωμάτων και συνέδρια.\nΑναρτήθηκε από Καλές Ειδήσεις στις 4:47 μ.μ. Σύνδεσμοι σε αυτήν την ανάρτηση\nΔΥΟ ΦΙΛΑΝΘΡΩΠΙΚΕΣ ΒΡΑΔΙΕΣ ΣΤΗΡΙΞΗΣ ΤΩΝ ΣΕΙΣΜΟΠΛΗΚΤΩΝ ΤΗΣ ΚΕΦΑΛΟΝΙΑΣ !!!\n30 ΑΠΟ ΤΟΥΣ ΜΕΓΑΛΥΤΕΡΟΥΣ ΕΛΛΗΝΕΣ ΚΑΛΛΙΤΕΧΝΕΣ ΕΝΩΝΟΥΝ ΤΙΣ ΦΩΝΕΣ ΤΟΥΣ ΤΗΝ ΤΡΙΤΗ 18 ΚΑΙ ΤΕΤΑΡΤΗ 19 ΜΑΡΤΙΟΥ ΚΑΙ ΜΑΣ ΚΑΛΟΥΝ ΝΑ ΣΤΗΡΙΞΟΥΜΕ ΤΟ ΠΑΝΕΜΟΡΦΟ ΝΗΣΙ ΜΑΣ ΠΟΥ ΔΟΚΙΜΑΖΕΤΑΙ!\nΑναρτήθηκε από Καλές Ειδήσεις στις 1:40 μ.μ. Σύνδεσμοι σε αυτήν την ανάρτηση\nΤΟ ΕΡΓΑΣΤΗΡΙΟ ΗΛΕΚΤΡΟΝΙΚΗΣ ΤΟΥ ΠΑΝΕΠΙΣΤΗΜΙΟΥ ΘΕΣΣΑ...\nΒΑΣΙΛΙΚΟ ΘΕΑΤΡΟ: ΚΑΛΛΩΠΙΣΜΟ, ΣΥΝΤΗΡΗΣΗ ΚΑΙ ΕΝΤΑΞΗ ...\nΔΥΟ ΦΙΛΑΝΘΡΩΠΙΚΕΣ ΒΡΑΔΙΕΣ ΣΤΗΡΙΞΗΣ ΤΩΝ ΣΕΙΣΜΟΠΛΗΚ...


SOS - Αφρική: Η πανδημία οδήγησε τους κατοίκους σε ακραία φτώχεια | Pentapostagma\nΑφρική 22.03.2021 - 14:48\nSOS - Αφρική: Η πανδημία οδήγησε τους κατοίκους σε ακραία φτώχεια\nΤα παιδιά υποσιτίζονται ακόμη και σε μικρομεσαίες οικογένειες\nΒαρύ είναι το πλήγμα που έχουν υποστεί λόγω του κορονοϊού ήδη φτωχές χώρες του κόσμου. Μια ματιά σε αρκετές περιοχές της Αφρικής προκαλεί απέραντη λύπη και αβεβαιότητα για το μέλλον παιδιών που δεν έχουν ούτε λίγη τροφή.\nΗ Παγκόσμια Τράπεζα προβλέπει ότι ο αριθμός των ανθρώπων που θα βρεθούν φέτος σε κατάσταση ακραίας φτώχειας θα φτάσει μέχρι και 150 εκατομμύρια, εκ των οποίων το ήμισυ είναι παιδιά. Η Κένυα, όπως μεταδίδει σε σχετικό της ρεπορτάζ η Deutsche Welle αποτελεί ένα χαρακτηριστικό παράδειγμα. Οι άνθρωποι βρίσκονται εντελώς εκτεθειμένοι στην ανέχεια λόγω των μέτρων: Οικογένειες σε φτωχές συνοικίες δεν μπορούν να εξασφαλίσουν στα παιδιά τους τρία γεύματα την ημέρα.\nΣε νοσοκομεία έξω από το Ναϊρόμπι ο χώρος αναμονής είναι γεμάτος. Μητέρες με παιδιά στην αγκαλιά έρχονται για να συμβουλευτούν τους γιατρούς. Η Γιοζελίνε Τουνγκάνε λέει ότι όταν ήρθε για πρώτη φορά στο νοσοκομείο, η κόρη της ήταν επτά μηνών. Και ο γιατρός διέγνωσε στο μωρό ραχίτιδα. Σήμερα έρχεται και πάλι για να πάρει ειδική τροφή με βάση το φυστικοβούτυρο, που έχει πολλές πρωτεΐνες. Η οικογένειά της αντιμετωπίζει τα ίδια προβλήματα, όπως πολλές άλλες, λέει ο γιατρός Φέλικ Ντονγκάι.\nΑφρική 21.03.2021 - 23:58 0\n«Ο άνδρας της λόγω της πανδημίας έχασε τη δουλειά του. Η ίδια ξενόπλενε, αλλά τώρα λόγω των περιοριστικών μέτρων έχασε κι αυτά τα λίγα μεροκάματα. Και οι δύο τους μένουν τώρα σπίτι και δεν έχουν να φάνε» αναφέρει.


MetalBeton - ΜΕΤΑΛΛΙΚΕΣ ΚΑΤΑΣΚΕΥΕΣ\nΗ METALBETON μπορεί να δώσει λύσεις που υπερκαλύπτουν καθε αρχιτεκτονική & μηχανική μελέτη.\nΜε συνεχή παρουσία και συμμετοχή στα μεγαλύτερα κατασκευαστικά έργα της χώρας, η επιχείρηση METALBETON συμπληρώνει 25 χρόνια παρουσίας στον κατασκευαστικό κλάδο. Από την πρώτη μέρα της λειτουργίας της, την επιχείρηση την διέκρινε η ποιότητα, ο σχεδιασμός, οι καινοτόμες ιδέες και κυρίως η σταθερή προσήλωση της METALBETON στην απόλυτη ικανοποίηση του πελάτη. Στα χρόνια που ακολούθησαν η επιχείρηση METALBETON με έδρα τη Βέροια, εξελίχθηκε, αναπτύχθηκε και βρίσκεται πλέον ανάμεσα στις δυναμικότερες κατασκευάστριες εταιρίες στην Ελληνική αγορά.\nΗ εξυπηρέτηση του πελάτη και η προσήλωση σε ένα άρτιο αποτέλεσμα, αποτελούν κύρια προτεραιότητα για την METALBETON. Για την επίτευξη των στόχων της η επιχείρηση έχει επενδύσει σημαντικά σε εξοπλισμό - μηχανήματα - ανθρώπινο δυναμικό.\nΗ METALBETON διαγράφει μια σταθερά ανοδική πορεία στο χώρο των κατασκευών και τεχνικών έργων με συνεχή διεύρυνση των επενδυτικών της σχεδίων.\nΔιαθέτει αποδεδειγμένη εμπειρία, άριστη τεχνογνωσία και απόλυτη εξειδίκευση σε Ιδιωτικά & Δημόσια Έργα, Έργα Συντήρησης - Αποκατάστασης & Επανάχρησης Μνημείων, Πρωτοποριακά Πλωτά Λιμενικά Έργα - Μαρίνες, Δίκτυα Αποχέτευσης, Έργα Βιολογικής Επεξεργασίας Αποβλήτων καθώς και ειδικευμένες συγκολλήσεις (tapping-plugging) σε χαλύβδινους αγωγούς του δικτύου μεταφοράς φυσικού αερίου υπό υψηλή πίεση καθώς και συγκολλήσεις μέσης πίεσης σε δίκτυα φυσικού αερίου, πετρελαίου και ύδρευσης.\nΑναλαμβάνει επίσης κατασκευές εκθεσιακών χώρων και κτίρια μεταλλικής κατασκευής για βιοτεχνική, κτηνοτροφική και πτηνοτροφική χρήση καθώς και τυροκομεία, σφαγεία, ψυγεία, σύμμεικτα κτίρια, μεταλλικές κατοικίες και προκατασκευασμένα σπίτια.\nΗ αξιοπιστία της METALBETON πιστοποιείται με την συνεχόμενη ανάθεση και αποπεράτωση μεγάλων έργων, τα οποία αποτελούν εξαιρετικά δείγματα κατασκευών υψηλών απαιτήσεων.\nΗ επιχείρηση έχει επενδύσει σε εξοπλισμό, μηχανήματα και ανθρώπινο δυναμικό, με διαρκή εκπαίδευση και επιμόρφωση, ενώ αξιοσημείωτη είναι η τεχνογνωσία και η εμπειρία που διαθέτει τόσο η ίδια όσο και το μεγάλο δίκτυο συνεργατών που έχει δημιουργήσει. Η ποιότητα, η προσήλωση στο αποτέλεσμα, η συνέπεια και η εμπειρία, αποτελούν τα χαρακτηριστικά εκείνα που ξεχωρίζουν την METALBETON από τον ανταγωνισμό.\nΌλα τα παραπάνω αποτελούν κομβικά σημεία της δομής και του τρόπου λειτουργίας της εταιρείας, τα οποία είναι αλληλένδετα και σε κάθε περίπτωση επιβεβαιώνουν την δυναμική και το κύρος της METALBETON.\nΚατασκεύες Υψηλών Απαιτήσεων\nΗ METALBETON, μέσα από την πολυετή ενασχόληση της με διάφορα και πολυεπίπεδα έργα, έχει αναπτύξει ένα δίκτυο ειδικευμένων, έμπειρων συνεργατών σε όλα τα Βαλκάνια, αλλά και στην υπόλοιπη Ευρώπη.\nΕιδικότερα, μέσα από συνεχής συνεργασίες με μεγάλες ευρωπαϊκές και ελληνικές εταιρίες, η METALBETON κερδίζει συνεχώς εμπειρία και τεχνογνωσία. Οι συνεργασίες αυτές διασφαλίζουν την εξέλιξη της εταιρίας μας και την συνεχόμενη εκπαίδευση και επιμόρφωση των στελεχών μας, πάνω στην τεχνογνωσία και την εξέλιξη της τεχνολογίας στον κατασκευαστικό κλάδο.\nΗ METALBETON με το δίκτυο των συνεργατών της μπορεί και αναλαμβάνει την σχεδίαση, την αδειοδότηση και την κατασκευή απλών αλλά και σύνθετων μεταλλικών κατασκευών. Από μία μικρή μεταλλική αποθήκη, μία σύγχρονη μεταλλική κατοικία έως εργοστάσια και μεγάλους επαγγελματικούς χώρους, η πολυετής εμπειρία, η αποδεδειγμένη αξιοπιστία και η διαρκώς εμπλουτισμένη τεχνογνωσία είναι τα κύρια στοιχεία που θέτουν METALBETON σε ηγετική θέση στις μεταλλικές κατασκευές.\nΓια να επικοινωνήσετε μαζί μας μπορείτε να στείλετε μήνυμα στο info[@]metalbeton.gr ή να χρησιμοποιήσετε την φόρμα επικοινωνίας παρακάτω. Η METALBETON και οι συνεργάτες της, θα σας δώσουν τις πιο εξειδικευμένες και ταυτόχρονα ολοκληρωμένες λύσεις, άμεσα.\nWebsite : www.metalbeton.gr\nEmail : info@metalbeton.gr\nState : Imathia, Greece\nCity : Makroxori, 59033\nτηλ.: 23310-42617 φαξ: 23310-42617\n© 2015-2020metalbeton.gr. All Rights Reserved.· | Designed & Developed by WebGrab


Στεφανίδη: Πηδούσα φράχτες και έμπαινα σε σχολεία για να προπονηθώ\nΕΛΛΑΔΑ 29 Αυγούστου 2016\nΗ Κατερίνα Στεφανίδη περιγράφει με μελανά χρώματα περιγράφει τις συνθήκες που προπονούνταν στην Αμερική και στέλνει μήνυμα στους αθλητές που ζουν στην Ελλάδα: «Όταν ακούω τους αθλητές μας να παραπονιούνται για τα τζάμπα στάδια που έχουμε, θα ήθελα να τους πω ότι είναι εκπληκτικά, σε σχέση με αυτό που είχα εγώ».\nΗ χρυσή Ολυμπιονίκης, μιλώντας στην «Καθημερινή», εξήγησε ότι για το αγώνισμά της είναι μικρή σε ηλικία και στο μέλλον δεν αποκλείεται να ανεβάσει τις επιδόσεις της, ενώ όταν ρωτήθηκε για τα κακεντρεχή σχόλια που ακούστηκαν μετά την επιτυχία της, αρκέστηκε να ανατρέξει στη συμβουλή του πατέρα της πως «όταν θα έχεις επιτυχίες και θα πηγαίνεις καλά, πολλοί θα είναι χαρούμενοι για εσένα αλλά και πολλοί θα είναι αυτοί που θα σε ζηλεύουν και θα σε μισούν». «Με είχε προετοιμάσει», δήλωσε χαρακτηριστικά.\nΔιαβάστε αναλυτικά τις δηλώσεις της…\n«Θεωρώ ότι είμαι μικρή για το αγώνισμα. Εκτός από τη φετινή ολυμπιακή διοργάνωση, όπου στο βάθρο βρισκόμασταν αθλήτριες μικρής ηλικίας, σε όλα τα προηγούμενα ο μέσος όρος ήταν τα 30 χρόνια. Θεωρώ ότι τα 30 είναι μία από τις καλύτερες ηλικίες για το επί κοντώ. Σίγουρα θα φτιάξουμε ένα τετραετές πλάνο για τους Αγώνες του 2020 αλλά, πριν από αυτούς, έχουμε ευρωπαϊκό κλειστού, παγκόσμια κ.λπ. Σε ό,τι αφορά τις επιδόσεις, τα 4.90 τα έχω περάσει στον κλειστό, ενώ το παγκόσμιο είναι 5.06. Σίγουρα τα 16 εκατοστά είναι πολλά, αλλά έχω και πολλά χρόνια μπροστά μου».\n«Δεν έχω καλή απάντηση σε αυτό. Είναι συγκεκριμένοι άνθρωποι που αντέδρασαν… περίεργα. Έχουμε δεχθεί χιλιάδες θετικά μηνύματα και, λιγότερα, από πέντε αρνητικά. Παντού υπάρχει χολή. Όταν ήμουν μικρή, ο μπαμπάς μου και ο, τότε, προπονητής μου, μου είχαν πει ότι όταν θα έχεις επιτυχίες και θα πηγαίνεις καλά, πολλοί θα είναι χαρούμενοι για εσένα αλλά και πολλοί θα είναι αυτοί που θα σε ζηλεύουν και θα σε μισούν. Και μου έλεγε ο μπαμπάς μου αυτό να σου δίνει δύναμη, δηλαδή το να σε μισούν επειδή έχεις επιτυχίες. Με είχε προετοιμάσει και, τώρα, το βλέπω και στην πράξη».\n«Θα ήθελα να μιλήσω για τις εγκαταστάσεις. Το έχω πει πολλές φορές και δεν το πιστεύει ο κόσμος. Μέχρι πέρυσι, προκειμένου να βρω χώρο να προπονηθώ, πηδούσα φράχτες και έμπαινα σε σχολεία, έκανα βάρη στο γκαράζ του προπονητή και στο δικό μου γιατί δεν είχαμε καλές συνθήκες.\nΣτο πανεπιστήμιο τα πράγματα ήταν πιο εύκολα. Πάλι, όμως, έκανα προπονήσεις στον ανοιχτό στίβο όλο τον χρόνο, ενώ οι καιρικές συνθήκες ήταν αντίστοιχες με αυτές που έχουμε στην Ελλάδα, το χειμώνα. Ξέρω ότι στην Ελλάδα κάποια παιδιά, τον χειμώνα, αναγκάζονται να προπονούνται σε ανοιχτά στάδια αλλά όχι όλοι. Οι περισσότεροι έχουν κλειστά. Εμείς δεν είχαμε. Μέχρι φέτος (από το 2008) έκανα προπόνηση στον ανοιχτό. Τα τρία τελευταία χρόνια με πολύ χειρότερες συνθήκες διότι είχα τελειώσει το πανεπιστήμιο και ήμουν αλλού. Εφέτος γι’ αυτό μετακομίσαμε και πήγαμε σε μέρος που υπήρχε κλειστός.\nΤώρα θα είμαστε σε εκπληκτικές εγκαταστάσεις, αλλά είναι η πρώτη χρονιά που θα προπονηθούμε σε τέτοιες εγκαταστάσεις. Θα ήθελα, όμως, να πω κάτι που αξίζει να γραφτεί: για να γυμναστώ εκεί πληρώνουμε για να τις χρησιμοποιούμε. Δεν είναι δωρεάν. Πληρώνουμε 25 ευρώ για κάθε ημέρα που κάνω προπόνηση.\nΚαμιά φορά, όταν ακούω τους αθλητές μας να παραπονιούνται για τα τζάμπα στάδια που έχουμε, θα ήθελα να τους πω ότι είναι εκπληκτικά, σε σχέση με αυτό που είχα εγώ πριν μετακομίσω. Βέβαια, ακόμα και τότε που πήδαγα φράκτες για να γυμναστώ, πάλι πλήρωνα. Τότε πλήρωνα τον προπονητή. Στην Αμερική δεν είναι τα πράγματα όπως νομίζει ο κόσμος».\n«Στην Αμερική υπάρχει η νοοτροπία ότι για να κάνει κάποιος αθλητισμό, πρέπει να του αρέσει και να ευχαριστιέται αυτό που κάνει. Εδώ στην Ελλάδα, ίσως εξαιτίας της κακής οικονομικής κατάστασης, ψάχνουν μέσα από τον αθλητισμό μια λύση για ένα καλύτερο μέλλον. Αυτό δεν το θεωρώ απαραίτητα κακό, αλλά να το κάνουν μαζί με κάτι άλλο. Στην Αμερική είναι και το πανεπιστημιακό σύστημα που βοηθάει διότι μπορείς να κάνεις, παράλληλα, και ακαδημαϊκή και αθλητική καριέρα, αλλά η νοοτροπία που κυριαρχεί είναι να περνάς καλά με αυτό που κάνεις».


Κι όμως υπάρχει fund το οποίο ποντάρει υπέρ... των φτωχών!\nΠέμπτη, 20 Ιανουαρίου 2022 02:06:21 ΜΜ\nΑρχική›Διεθνή›Ειδήσεις›Κι όμως υπάρχει fund το οποίο ποντάρει υπέρ... των φτωχών!\nΚι όμως υπάρχει fund το οποίο ποντάρει υπέρ... των φτωχών! Κύριο\n15:54 - 24 Νοε 2016 | Ειδήσεις\nΥπέρ του στοιχήματος ότι οι φτωχότεροι καταναλωτές του κόσμου γίνονται πλουσιότεροι, ποντάρει ένα πολύ επιτυχημένο fund της Νορβηγίας.\nΣύμφωνα με τα όσα μεταδίδει το Bloomberg, το Holberg Rurik έχει επενδυτικές αποδόσεις άνω του 30% σε δολάρια, τα τελευταία πέντε χρόνια, στοιχηματίζοντας σε μία νέα τάξη καταναλωτών σε «ακριτικές» αγορές όπως της Κένυα, της Τανζανία και του Βιετνάμ.\nΑυτό αποτελεί και καλύτερο αποτέλεσμα σε σχέση με 91% των ανταγωνιστών του fund, σύμφωνα με το Bloomberg.\n«Βρίσκονται σε μία φάση πρώιμης ανάπτυξης, στο πιο θελκτικό σημείο της οικονομίας τους», ανέφερε ο Leif Anders Fronningen ο οποίος διαχειρίζεται 49 εκατ. δολάρια στην Holberg Fondsforvaltning AS. «Πρόκειται για μικρότερες αγορές οπότε πολλοί επενδυτές δεν τις κοιτάνε. Συνδυάζει κανείς την υψηλότερη ανάπτυξη με τις χαμηλότερες τιμές».\nΤο στοίχημα της Holberg της επιτρέπει να αποφύγει τον «κορεσμό» που έχει υπάρξει σε αρκετές αναδυόμενες αγορές, αφού οι μετοχές στις τελευταίες έχουν επιδείξει πτώση λόγω της μετάπτωσης των εμπορευμάτων και του υψηλού χρέους.


54ος Διαγωνισμός Διηγήματος - Γενικός - Page 3 - Calendar - SFF.gr - Επιστημονική Φαντασία, Μυθοπλασία, Τρόμος\nCONTEST 54ος Διαγωνισμός Διηγήματος - Γενικός\n11 April 2021, 09:00 PM 12 June 2021, 09:00 PM\nΜείνετε συντονισμένοι. Η @Roubiliana θα έρθει σύντομα να μας διοργανώσει.\nΜέχρι τότε, ρίξτε μια ματιά στους Κανονισμούς των διαγωνισμών.\nΘέμα: ΦΩΤΙΑ 🔥\nΠέρας συγγραφής: Τετάρτη 12 Μαΐου\nΠέρας ψηφοφορίας: 9 Ιουνίου\nΟι ψήφοι αποστέλλονται στους: @Roubiliana και @Spark\nΠαράδειγμα αποστολής ψήφων:\nΗ Σκοπιά - Clerk1038\nΒέλια - Berenice\nΤο λάδι και η φωτιά - Γιώργος77\nΤο τηλεφώνημα - Nick V.\nΟικογενειακές υποθέσεις - Starbuck\nEdited May 15 by Spark\nΠροσθήκη διηγημάτων που συμμετέχουν στον διαγωνισμό.\nΗ συμμετοχή μου για τον 54ο διαγωνισμό. Η Σκοπιά\nέχω ξεκινήσει παιδιά και δεν είναι καταθλιψάρα! τώρα τι θα προκύψει και αν θα πετύχει το πείραμα θα το μάθουμε! αλλά έχω ξεκινήσει! τρέχει το στόρυ τρέχει!\n@Ιρμάντα εσύ θα με έδερνες αν διάβαζες κι άλλη δυστοπία πιστεύω! χαχα\nΧρόνια πολλά και καλή ανάσταση! Υπάρχουν δύο ειδών άνθρωποι. Αυτοι που το Πάσχα το περνάνε τρώγοντας κι αυτοί που με ένα καφέ στο χέρι συγγράφουν. Ελπίζω να ανήκετε στη δεύτερη κατηγορία και να γράφετε το διήγημα του διαγωνισμού.\nNick V. 183\nυπάρχουν κι αυτοί που συγγράφουν τρώγοντας\nπαρεμπιπτόντως, πολύ ωραίο το θέμα του διαγωνισμού που έβαλες @Roubiliana\nOn 5/2/2021 at 9:45 PM, Nick V. said:\nΕυχαριστώ. Σκεφτόμουν κάτι που να σχετίζεται με την επανάσταση του 1821, μιας και το επώνυμο μου είναι Κανάρη και είναι και η επέτειος φέτος, αλλά όχι κάτι πολύ προφανές όπως επανάσταση. Και μιας και ο συνονόματος μου αγαπούσε τους εμπρησμούς, αμέσως σκέφτηκα τη λέξη φωτιά. Σε μία μέρα το αποφάσισα. Ελπίζω να αποτελέσει έμπνευση και για σένα.\n1500 λέξεις χωρίς διορθώσεις.... αγχώνεται κανένας άλλος ή μόνο εγώ 😛 ?\nΒέλια - Ιστορίες Φαντασίας - SFF.gr - Επιστημονική Φαντασία, Μυθοπλασία, Τρόμος\nΧμ... ελπίζω να το έκανα σωστά το ανέβασμα... - αν όχι, σας παρακαλώ, υποδείξτε μου πώς να το κάνω, είμαι λίγο ανίκανη!\nΓεια σας! Έγραψα κι εγώ μία ιστορία για τον διαγωνισμό κι ελπίζω να μην σας κουράσω (έπιασα το ανώτερο όριο λέξεων, όπως συνηθίζω...)\n3 hours ago, Starbuck said:\nΚαλά τα πας, νομίζω προλαβαίνεις (και να το μεγαλώσεις αν θες αλλά και να το διορθώσεις).\nΕγώ είπα να κάτσω να γράψω σήμερα κάτι σε grimdark fantasy αλλά παρασύρθηκα (όχι που θα κρατιόμουνα με τέτοιο θέμα) και το άπλωσα πάρα πολύ (~8000 λέξεις) και δεν παίζει να το συμμαζέψω.\nEdited May 9 by Nick V.\n29 minutes ago, Nick V. said:\nπάει σίγουρα για μεγάλωμα. ελπίζω να προλάβω!\nεγώ γιατί γράφω 500 λέξεις τη μέρα με το ζόρι;;; 😭 μάλλον θα παρασκέφτομαι 😛\n13 minutes ago, Starbuck said:\nΚαι οι 500 λέξεις τη μέρα καλές είναι. Ουκ εν τω πολλώ το ευ.\nΠού είναι τα διηγήματά; Τελειώνει η προθεσμία...\nΚαλησπέρα, η συμμετοχή μου στον 54ο διαγωνισμό με μια "ερωτική" ιστορία.\nπαιδιά εγώ δεν ξέρω αν προλαβαίνω.... 😐 ό,τι καταφέρω αύριο. θα μάθουμε!\nΕμένα πάλι δεν μου βγήκε το fantasy...\nΜου ήρθε όμως μια ιδέα για κάτι σε τρόμο.\nΟπότε, παίζω τελικά κι εγώ.\nλίγες ώρες έμειναν\nπαιδιά, να κάνω μια ερώτηση. επειδή εγώ εδώ τελευταία στιγμή γράφω πυρετωδώς, άμα το ανεβάσω πχ στη μία, έχω χάσει? παίζει δλδ καμιά παράταση μιας δύο ωρών; 🥴\nΚαι με δυο ημερών παράταση δεν έχω πρόβλημα, και όσο χρειαστεί. Όσες περισσότερες συμμετοχές, τόσο καλύτερα...\nΣυμφωνώ με τον Γιώργο. Αφού κάνεις την προσπάθεια, είναι κρίμα να μην το ανεβάσεις.\nΕγώ νομίζω και σήμερα τελειώνω μετά κόπων και βασάνων. Απλά δεν ξέρω την ώρα. Σας ευχαριστώ θερμά πάντως ☺\nΤα κατάφερα! 12:03\nΚαλησπέρα! Μέχρι πότε είναι η ψηφοφορία; (Άσχετη, το έχω δηλώσει) 😏\n9 minutes ago, Berenice said:\n9 Ιουνίου. Υπάρχουν και επιπλέον πληροφορίες στο αρχικό ποστ. Ό,τι άλλο θες, ρωτάς.\nΟι μέρες πλησιάζουν. Ποιός ξέχασε να ψηφίσει;


Αγάπη ως το τέλος (Part 2) | ΕύBlogες Σκέψεις\nΑγάπη ως το τέλος (Part 2)\nΙανουαρίου 10, 2009 στις 5:07 μμ\t(Part 02)\n«Από την άλλη, αν και η μητέρα μου, μου κληροδότησε το ενδιαφέρον της για την μαγειρική, εντούτοις, απεχθάνομαι όσο τίποτα, τις θετικές επιστήμες με τις οποίες ασχολούνται επαγγελματικά οι γονείς μου. Επίσης, αρνούμαι σθεναρά τις πιέσεις τους να ακολουθήσω παρόμοιο επάγγελμα με το δικό τους. Δεν πρόκειται να γίνω ούτε γιατρός, ούτε φυσικός. Αυτό δεν σημαίνει ότι τελικά εγώ επιλέγω, τι θα κρατήσω και τι όχι, από τις επιρροές τους? Μήπως όμως το γεγονός ότι αντιδρώ αρνητικά σε κάτι που εκείνοι κάνουν, είναι στείρα αντίδραση και όχι ελεύθερη βούληση? Μήπως τελικά, οι γονείς δρουν καταπιεστικά στην ελεύθερη διαμόρφωση της προσωπικότητας του παιδιού? Μήπως μου χρειάζεται ψυχίατρος? Ή απλά με έχει βαρέσει η αγαμία στο κεφάλι?».\nΑκριβώς εκείνη τη στιγμή άρχισε και πάλι να τη σκέφτεται. Δεν είχε περάσει πάνω από μια βδομάδα, που είχε χωρίσει με την Αριστέα και ήδη του έλειπε πάρα πολύ. Δεν ήτανε λόγος αυτός να χωρίσουνε, σκεφτότανε συνέχεια. Τι πάει να πει: “Έχω ανάγκη να μείνω για λίγο καιρό μόνη μου?” ρωτούσε συνεχώς τον εαυτό του, θυμώνοντας ταυτόχρονα με την απαθή στάση, που εκείνος έδειχνε να έχει.\n«Τι λάθος έκανα? Ποτέ δεν την πίεσα και η ερωτική μας ζωή, ήταν κάτι παραπάνω από φυσιολογική. Λάθος! Το «φυσιολογική» δεν περιγράφει τίποτα και στην ουσία θα υποτιμούσε τη σχέση μας. Η ερωτική μας σχέση ήταν, περιπετειώδης, μεθυστική και αναζωογονητική. Και δεν ήταν μόνο για μένα. Τουλάχιστον αυτό, μπορώ να το πω με σιγουριά. Όχι μόνο χάρη στην ερωτική της ανταπόκριση, που φυσικά δεν μπορώ να μην λάβω υπ’ όψη μου, αλλά κυρίως σ’ αυτό το βαθύ και γεμάτο νόημα χαμόγελο, που μου χάριζε συνέχεια. Έμοιαζε με αστείρευτη πηγή θαυματουργής ενέργειας, που σου δίνει δύναμη να αντέξεις και την πιο δύσκολη και κουραστική ημέρα. Κι όταν πάλι, είχα τις μαύρες μου, με καθησύχαζε και μου έδινε κουράγιο όσο τίποτα στον κόσμο. Και ξαφνικά μια μέρα έσβησε. Έτσι απλά…\nΜα ποιον κοροϊδεύω? Πώς ένα τέτοιο χαμόγελο μπορεί να σβήσει έτσι απλά, σαν να μην συνέβη τίποτα? Αλλά πάλι, και τα πιο φωτεινά αστέρια, έτσι ξαφνικά, δεν χάνουν κάποια στιγμή τη λάμψη τους και πέφτουν?» και στη σκέψη μιας τόσο απλής και μελαγχολικής αιτιολογίας, ένα δάκρυ κύλισε στο μάγουλο του. Ύστερα, ένα δεύτερο, που το ακολούθησε ένας πνιχτός λυγμός, και που συγκράτησε με το ζόρι, για να μην ακουστεί στο υπνοδωμάτιο των γονιών του, αλλά κυρίως στο διπλανό δωμάτιο.\nΕκεί, κοιμόταν ο τρία χρόνια μεγαλύτερος αδερφός του, Νικόλας, που ο Παύλος είχε σαν πρότυπο. Ο Παύλος – για λόγους που καλά καλά και ο ίδιος δεν καταλάβαινε – δεν ήθελε να τον ακούσει ο αδερφός του να κλαίει. «Είναι άδικο…» σκέφτηκε, «…γιατί θα πρέπει να αισθανόμαστε άσχημα όταν κλαίμε? Γιατί θα πρέπει να καταπνίγουμε τα συναισθήματά μας και τα ξεσπάσματα τους?» Αυτόματα, σκέφτηκε τον πατέρα του. Σαν κινηματογραφική ταινία, πέρασε από μπροστά του η εικόνα ενός πατέρα ψυχρού και ρασιοναλιστή, να αντιμετωπίζει ασυγκίνητος τις διάφορες εκφάνσεις της καθημερινότητας. «Οι επιρροές που έλεγα» σκέφτηκε. «Όμως έναν τέτοιο “στυλοβάτη” δεν χρειάζεται ένα σπίτι για να ορθοποδήσει? Αλλά αξίζει να έχεις για πατέρα, ένα καλά προγραμματισμένο ρομπότ?»\nΤότε, μία πενιχρή δεσμίδα φωτός που διαπέρασε το κλειστό τζάμι του παραθύρου του, διέκοψε τις σκέψεις του. Αυθόρμητα, άναψε το φως από το κινητό του και κοίταξε την ώρα. Μία ακριβώς. Η συνηθισμένη ώρα. Κοίταξε από το παράθυρο του και αναγνώρισε από το παράθυρο της απέναντι πολυκατοικίας, μία γνώριμη φιγούρα. Ακριβώς απέναντι από την πολυκατοικία του Παύλου και έναν όροφο πιο κάτω στον δεύτερο, υπήρχε ένα ακατάστατο δωμάτιο, με αρκετά λιτό διάκοσμο. Το εσωτερικό του, ίσα που διακρινότανε από το λιγοστό φως που έβγαζε μια λάμπα, τοποθετημένη στην άκρη ενός γραφείου που βρισκόταν στον τοίχο, δίπλα στην πόρτα.\nΜέσα στο δωμάτιο και καθισμένος στο γραφείο του, σε μία άβολη τυπική πλαστική καρέκλα, βρισκόταν ο μυστηριώδης κύριος «Συγγραφέας», – όπως τον είχε βαφτίσει εδώ και καιρό ο Παύλος – ο οποίος έγραφε ασταμάτητα και πυρετωδώς, σε κάτι ατέλειωτες λευκές κόλες χαρτί που είχε μπροστά του. Που και που, σταματούσε απότομα και κοιτούσε έξω από το παράθυρο, σαν να έψαχνε κάποιον ή κάτι. Μάλιστα, ο Παύλος πριν από αρκετούς μήνες, όταν τον παρακολουθούσε για πρώτη φορά, είχε τρομάξει και είχε αισθανθεί αμήχανα, επειδή για μια στιγμή νόμισε ότι ο παράξενος εκείνος κύριος, είχε αντιληφθεί την παρουσία του. Σύντομα όμως, όταν μετά από λίγο ξαναγύρισε ξαφνικά στη δουλειά του, κατάλαβε ότι απλώς κοιτούσε αφηρημένα προς κάποια τυχαία κατεύθυνση, ίσως για να συγκεντρωθεί πάνω σ’ αυτό που έγραφε. «Τι ανόητος που είμαι» σκέφτηκε ο Παύλος. «Πώς θα μπορούσε να με είχε δει, αφού εδώ έχει σκοτάδι και εκεί φως?» Στην ιδέα αυτή, κρυφογέλασε μόνος του για λίγο, και κούνησε αποδοκιμαστικά το κεφάλι του.


Εκδήλωση για την μεταμόσχευση Μυελού των Οστών στην Τήνο - Τήνος Today\nΕκδήλωση για την μεταμόσχευση Μυελού των Οστών στην Τήνο\nΠραγματοποιήθηκε χτες, Σάββατο 13 Φεβρουαρίου στην κατάμεστη αίθουσα του Ιδρύματος Τηνιακού Πολιτισμού η εκδήλωση με τίτλο «Μεταμόσχευση Μυελού των Οστών και η σημασία της εθελοντικής προσφοράς», που διοργάνωσε ο Σύλλογος Γυναικών Τήνου και ο Ναυτικός Όμιλος Τήνου.\nΗ εκδήλωση πραγματοποιήθηκε με αφορμή την Παγκόσμια Ημέρα Κατά του Παιδικού Καρκίνου και του ευτυχούς γεγονότος ότι δότρια της Τράπεζας Εθελοντών Δοτών Μυελού των Οστών «Όραμα Ελπίδας», που έδωσε μόσχευμα για ασθενή, κατοικεί μόνιμα στο νησί της Τήνου.\nΧαιρετισμό απηύθυνε η Γενική Γραμματέας του Ναυτικού Ομίλου κα. Δενεκαρία Μαρία. Πραγματοποιήθηκε ανάγνωση μηνυμάτων της συμβατής δότριας και των γονιών του λήπτη από την αντιπρόεδρο του Συλλόγου Γυναικών Τήνου κα. Μαλλιάρη Αγγελική.\nΜετά ακολούθησε η διαδικασία των ομιλιών με πρώτο τον λόγο να παίρνει ο κ. Στέλιος Γραφάκος με θέμα ομιλίας «Η Μεταμόσχευση Μυελού των Οστών αιμοποιητικών κυττάρων». Συνέχισε η κα. Βαρελά Ιωάννα με θέμα «Η Διαδικασία δωρεάς αιμοποιητικών κυττάρων» και τελευταία ομιλήτρια ήταν η κα. Καραφυλλίδου Παναγιώτα που είχε θέμα ομιλίας «Η σημασία της προσφοράς αιμοποιητικών κυττάρων».\nΤέλος, να αναφέρουμε πως σήμερα στο Κέντρο Υγείας Τήνου πραγματοποιήθηκε εγγραφή εθελοντών δοτών στην Ελληνική και Παγκόσμια Δεξαμενή Εθελοντών Δοτών Μυελού των Οστών από τις 10.30 - 13.00.


Kappa Research: Πρώτος ο ΣΥΡΙΖΑ με μικρή διαφορά - KefaloniaToday.com\nΕΙΣΤΕ ΕΔΩ: Home / Πολιτικα / Kappa Research: Πρωτος ο ΣΥΡΙΖΑ με μικρη διαφορα\nKappa Research: Πρώτος ο ΣΥΡΙΖΑ με μικρή διαφορά\n29 Δεκεμβρίου, 2012 9:45 μμ\nΠροβάδισμα ΣΥΡΙΖΑ με μικρή διαφορά δίνει νέα δημοσκόπηση της Kάπα Research για την εφημερίδα «Το Βήμα».\nΣύμφωνα με τη δημοσκόπηση, στην πρόθεση ψήφου προηγείται ο ΣΥΡΙΖΑ με 22,6% ενώ ηΝΔ ακολουθεί με 21,5%.\nΤρίτο κόμμα εμφανίζεται και πάλι η Χρυσή Αυγή με 9,8%, ενώ το ΠΑΣΟΚ συγκεντρώνει ποσοστό 6,2%. Ακολουθεί το ΚΚΕ με 5,2%, ηΔΗΜΑΡ με 5% και οι Ανεξάρτητοι Έλληνες με 3,8%.\nΧρυσή Αυγή 9,8%\nΣτην έρευνα αποκαλύπτεται πως οι πολίτες εκτιμούν πως το 2013 θα είναι χειρότερο από το 2012.\nΟι περισσότεροι ερωτηθέντες θεωρούν ότι η Ελλάδα πρέπει να παραμείνει στην Ευρωζώνη, να καταπολεμήσει τη φοροδιαφυγή και να προχωρήσει σε διαρθρωτικές αλλαγές.\nFiled Under: Πολιτικα Tagged With: δημοσκοπηση, ποσοστα


Για το Φεβρουάριο διεκόπη η δίκη για τη δολοφονία του 79χρονου στη Σπηλιά Τριφυλίας - ΕΦΗΜΕΡΙΔΑ ΘΑΡΡΟΣ\nHomeΕΙΔΗΣΕΙΣΔΙΚΑΣΤΙΚΑΓια το Φεβρουάριο διεκόπη η δίκη για τη δολοφονία του 79χρονου στη Σπηλιά Τριφυλίας\nΝέα διακοπή για τις 18 Φεβρουαρίου πήρε χθες στο Μεικτό Ορκωτό Δικαστήριο Καλαμάτας η υπόθεση της δολοφονίας του 79χρονου Θεόδωρου Δημητρακόπουλου το Μάιο του 2011 στο χωριό Σπηλιά του Δήμου Τριφυλίας, με κατηγορούμενο έναν 46χρονο αλλοδαπό.\nΤο Φεβρουάριο του 2015 είχε συλληφθεί ένας 32χρονος Αλβανός για το φόνο μιας γυναίκας στη Νάξο και, όπως προέκυψε, ήταν υπεύθυνος και για τη δολοφονία του 79χρονου στη Σπηλιά. Το Σεπτέμβριο συνελήφθη ως συνεργός του κι ένας 46χρονος Αλβανός στη Φαρακλάδα Μεσσηνίας, ο οποίος και δικάζεται τώρα, όμως αρνείται τη συμμετοχή του στην πράξη.\nΗ υπόθεση άρχισε να εκδικάζεται στις αρχές Δεκεμβρίου και είχε διακοπεί, προκειμένου να συνεχισθεί χθες με τη μαρτυρία ενός αλλοδαπού. Όμως, χθες η δίκη διεκόπη και αναμένεται να συνεχισθεί το Φεβρουάριο.\nΤο Μάιο του 2011 οι κάτοικοι του χωριού Σπηλιά ανησύχησαν επειδή είχαν να δουν περίπου δύο μέρες τον 79χρονο και ψάχνοντας την περιοχή, τον βρήκαν νεκρό σε αγρόκτημα, δίπλα από αγροτόσπιτο που είχε αγοράσει.\nΟι κάτοικοι είχαν αναφέρει ότι το τελευταίο βράδυ που τον είδαν ο 79χρονος είχε πάει στο καφενείο του χωριού, όπου είχε έντονη λογομαχία, για οικονομικές διαφορές, με αλλοδαπό, χωρίς όμως να πάρει διαστάσεις το επεισόδιο με παρέμβαση του ιερέα.\nΔύο ημέρες μετά, αφού δεν τον είχαν δει, οι συγχωριανοί του παρατήρησαν ότι δεν είχε μετακινήσει καθόλου το αυτοκίνητό του, ενώ η πόρτα και το παράθυρο του σπιτιού του που διέμενε ήταν ανοιχτά. Διαπιστώθηκε δε πως όλο το σπίτι ήταν άνω-κάτω με πεταμένα πράγματα παντού και ειδοποιήθηκαν Αστυνομία και συγγενείς του 79χρονου.\nΤο Φεβρουάριο του 2015 συνελήφθη στην Αθήνα 32χρονος Αλβανός, ο οποίος ομολόγησε τρεις ανθρωποκτονίες, ανάμεσα στις οποίες και αυτή του 79χρονου στη Σπηλιά Τριφυλίας. Όπως είχε γίνει γνωστό, ο 32χρονος διανυκτέρευε λαθραία στο οίκημα όπου ο 79χρονος φιλοξενούσε τους εργάτες που δούλευαν για λογαριασμό του. Όταν του ζήτησε να εγκαταλείψει το σπίτι, ο αλλοδαπός τον γρονθοκόπησε μέχρι θανάτου.\nΤο 2020, από την ανακρίτρια Κυπαρισσίας, εκδόθηκε ένταλμα για ανθρωποκτονία και ληστεία σε βάρος του 79χρονου και για τον 46χρονο Αλβανό, ο οποίος εντοπίσθηκε το Σεπτέμβριο στη Φαρακλάδα Μεσσηνίας και συνελήφθη.\nΣτο εδώλιο του Μεικτού Ορκωτού κάθεται με τις κατηγορίες της ανθρωποκτονίας με πρόθεση σε ήρεμη ψυχική κατάσταση κατά συναυτουργία και ληστείας κατά συναυτουργία. Ο δε 46χρονος αρνείται πως έχει οποιαδήποτε συμμετοχή στο έγκλημα, ενώ από το δικαστήριο έγινε άρση της κράτησής του και επιβλήθηκαν περιοριστικοί όροι.\nΔολοφονία Ζακ Κωστόπουλου: Ένοχοι κοσμηματοπώλης και μεσίτης


Σημαντικά λάθη που κάνουμε στις μερίδες και μπορούμε να αποφύγουμε - Γρεβενά – ΝΕΑ- ΕΙΔΗΣΕΙΣ – news- GREVENA TV - O No 1 Ραδιοφωνικός σταθμός της Δυτικής Μακεδονίας με έδρα τα Γρεβενά\n« Ο Δήμος Γρεβενών συγχαίρει και ευχαριστεί…\nΣεμινάριο Μανιταρογνωσίας στην Πρέσπα (εικόνες) »\nΝοέμβριος 11th, 2015 by Σταματίνα\nΑν προσπαθείτε να χάσετε βάρος και δεν βλέπετε… φως, ίσως τρώτε παραπάνω απ’ όσο θα έπρεπε σε μερικά φαγητά, ξεπερνώντας την καθιερωμένη μερίδα.Μπορεί να κάνετε καλή δουλειά όσο εφαρμόζετε την υγιεινή σας διατροφή ή δίαιτα. Αν, όμως, διαπιστώνετε ότι η ζυγαριά δεν σας ανταμείβει, υπάρχει μεγάλη πιθανότητα να καταναλώνετε μεγαλύτερες ποσότητες απ’ όσο θα έπρεπε από διάφορες τροφές. Οι παρακάτω είναι οι πιο συνηθισμένες τροφές-παγίδες, στις οποίες οι περισσότεροι «ξεφεύγουν» από τη σωστή ποσότητα. Μήπως ανήκετε κι εσείς σε αυτούς;\nΣτήθος κοτόπουλου: Η άπαχη πρωτεΐνη είναι υγιεινή, αλλά αν την υπερκαταναλώσουμε, τότε χάνει την υγιεινή της χροιά. Αν τρώτε ένα ολόκληρο στήθος κοτόπουλου μόνοι σας, τότε σίγουρα ξεπερνάτε τη μερίδα, η οποία υπολογίζεται στο μέγεθος μιας τράπουλας (89-118 γραμμάρια). Μερικοί χρησιμοποιούν την παλάμη τους σαν οδηγό μεγέθους, ενώ μην ξεχνάτε ότι ανάλογα με τον κρεοπώλη, το στήθος μπορεί να είναι 2 ή και 3 φορές μεγαλύτερο της μερίδας. Θέλετε να χαλάσετε τη δίαιτά σας για ένα… στήθος:\nΔημητριακά: Πότε είναι η τελευταία φορά που μετρήσατε τα δημητριακά σας πριν τα βάλετε στο μπολ το πρωί; Έχετε ελέγξει ποτέ τις ετικέτες για να καθορίσετε τη σωστή μερίδα; Για κάποια δημητριακά, το 1 φλιτζάνι είναι η καθιερωμένη μερίδα, συχνά, όμως, οι ειδικοί συστήνουν τα ¾ του φλιτζανιού. Κι αν εσείς επιλέγετε να τα ρίχνετε κατευθείαν στο μπολ μέχρι να γεμίσει, το πιθανότερο είναι να καταναλώνετε ακόμη και 2 μερίδες μαζεμένες. Φροντίστε, λοιπόν, να μετράτε την ποσότητά τους με το φλιτζάνι για να μην ξεφεύγετε.\nΜπέργκερ: Αν μετράτε το μπέργκερ σας ως μια μερίδα, τότε σίγουρα υποτιμάτε τις θερμίδες που περνάτε στον οργανισμό σας, αφού το κρέας, το ψωμί, η σος και το τυρί συνθέτουν ένα πλούσιο γεύμα, το οποίο αν περιλαμβάνει και πατάτες τηγανητές σίγουρα βγαίνει εκτός ορίων. Έχετε υπόψη σας ότι τα μπέργκερ των εστιατορίων είναι πολλές φορές ακόμη και διπλάσια από την κανονική μερίδα, κάτι που σημαίνει είναι ότι διπλάσιες είναι και οι θερμίδες που καταναλώνετε.\nΨωμί: Ένα υγιεινό σάντουιτς με άπαχη πρωτεΐνη σίγουρα σας γλιτώνει θερμίδες στο γραφείο από το να παραγγέλνατε απ’ έξω. Ξέρετε, όμως, πόσες θερμίδες βρίσκονται στο ολικής άλεσης ψωμί σας; Μην γελιέστε πιστεύοντας ότι το ψωμί σε ένα σάντουιτς αντιστοιχεί σε μια μερίδα. Μια μερίδα ψωμιού πρέπει να έχει το μέγεθος μιας φέτας που να θυμίζει κασέτα κασετοφώνου, όχι… βιντεοκασέτας.\nΦρούτα: Μια σωστή μερίδα φρούτων μπορεί να αποτελέσει την καλύτερη εναλλακτική σε ένα επιδόρπιο με υψηλά λιπαρά. Αν, όμως, μετράτε τις θερμίδες ή προσέχετε την πρόσληψη σακχάρων, πρέπει να δίνετε προσοχή και στα φρούτα που καταναλώνετε. Ας πάρουμε για παράδειγμα το σταφύλι. Αν καθίσουμε με ένα μπολ γεμάτο ρώγες, το πιθανότερο είναι να το αδειάσουμε, πιστεύοντας ότι φάγαμε τη 1 μερίδα φρούτων, από τις 5 μερίδες φρούτων και λαχανικών της ημέρας. Στην πραγματικότητα, όμως, μόλις 1 φλιτζάνι ρώγες (περίπου 16) αντιστοιχεί σε 1 μερίδα.\nΑναψυκτικά: Ένα από τα πιο εύκολα προϊόντα για υπερκατανάλωση, αφού είναι υγρά και συνοδεύουν το φαγητό μας, τα αναψυκτικά μπορούν να μας παχύνουν, ακόμη κι αν πίνουμε ένα την ημέρα. Είναι πλούσια σε ζάχαρη και θερμίδες και οι διαιτητικές εναλλακτικές τους διχάζουν τους ειδικούς ως προς το πόσο καλύτερες ή χειρότερες είναι. Μια μερίδα αναψυκτικού τύπου κόλα, για παράδειγμα, είναι 0,35 του λίτρου. Σκεφτείτε πόσο απέχετε συνήθως από αυτό.\nΝτρέσινγκ: Μια πράσινη σαλάτα με ελαιόλαδο είναι μια πολύ καλή, δροσερή και υγιεινή επιλογή για γεύμα, αντί για ένα πιάτο γεμάτο λιπαρά. Αν, όμως, της προσθέσετε ντρέσινγκ, οι θερμίδες της μπορεί να φτάσουν αυτές του λιπαρού γεύματος που μόλις αποφύγατε. Πολλές σαλάτες εστιατορίων, μάλιστα, φαίνεται πως ξεπερνούν τις 500 θερμίδες λόγω κυρίως των παχυντικών ντρέσινγκ. Αν θέλετε να της χαρίσετε νοστιμιά, αλλά με μέτρο, φροντίστε το ντρέσινγκ να μην ξεπερνάει τη μια μερίδα, δηλαδή 2 κουταλιές της σούπας. Αν ψάχνετε μια ακόμη καλύτερη λύση, κρατήστε το ντρέσινγκ χωριστά και ελέγξτε την ποσότητα που θα καταναλώσετε.\nThis entry was posted on Τετάρτη, Νοέμβριος 11th, 2015 at 12:50 and is filed under ΥΓΕΙΑ-ΔΙΑΤΡΟΦΗ. You can follow any responses to this entry through the RSS 2.0 feed. You can skip to the end and leave a response. Pinging is currently not allowed.


Πρωινό μακιγιάζ με κόκκινα χείλη; Why not! - Brooklyne\nΠρωινό μακιγιάζ με κόκκινα χείλη; Why not!\nΤο πρωί για να πάμε στη δουλειά θέλουμε να είμαστε περιποιημένοι και όμορφοι, χωρίς πολλά πολλά. Θέλουμε ναι μεν η επιδερμίδα μας να φαίνεται φρέσκια και λαμπερή, αλλά να είναι και το μακιγιάζ μας εντυπωσιακό.\nΣκέφτεσαι ότι θέλεις να βάλεις κόκκινο κραγιόν αλλά κάνεις μια δεύτερη σκέψη και λες όχι… γιατί κάπου διάβασες ότι το κόκκινο κραγιόν είναι μόνο για το βράδυ. Το κόκκινο κραγιόν δεν είναι μόνο για το βράδυ και εξακολουθεί να είναι στις αγαπημένες τάσεις της μόδας, γιατί δίνει χρώμα στο πρόσωπο και είναι εύκολο.\nΠριν διαβάσεις παρακάτω τα προϊόντα που σου προτείνω για ένα πρωινό μακιγιάζ με κόκκινο κραγιόν, να θυμάσαι το ότι όταν βάλεις κόκκινο κραγιόν δεν θα δώσεις σε τίποτε άλλο ένταση.\nΤο α και το ω για ένα φρέσκο πρόσωπο, ειδικά τώρα που έχει κρύο, είναι η σωστά ενυδατωμένη επιδερμίδα. Η Hydrabio Perfecture με SPF30 της Bioderma είναι η ιδανική κρέμα -βάση για makeup αφού ενυδατώνει τόσο όσο χρειάζεται την επιδερμίδα χωρίς να βγάζει λιπαρότητα. Για τα μάτια επέλεξε μια κρέμα με χρώμα για να ξεκουράσει και να φωτίσει το βλέμμα, όπως το Color Eye Balm της Frezyderm.\nΜπορεί πλέον τα foundation να είναι φιλικά με τις ευαίσθητες επιδερμίδες, αν όμως η δική σου “δυσανασχετεί” ή έχεις βγάλει κανένα αντιαισθητικό σπυράκι, προτίμησε ελαφριάς κάλυψης προϊόντα, όπως το Toleriant Teint foundation της La Roche-Posay. Είναι πολύ καλυπτικό χωρίς όμως να βαραίνει και να κάνει τους πόρους ορατούς. Άν θέλεις να χρησιμοποιήσει foundation πρέπει να δώσεις μια ευκαιρία στο ελαφρύ και buildable, Skin Perfect Ultra Coverage Foundation της Seventeen.\nΑν θέλεις να φωτίσεις λίγο ακόμα την περιοχή των ματιών και να δώσεις λίγη λάμψη το Touch Eclat του Yves Saint Laurent είναι το ιδανικό. Στα ζυγωματικά το ρουζ The Blush της 3ina στην απόχρωση 103 θα δώσει την αίσθηση υγείας και φρεσκάδας που θέλουμε να έχει το πρωινό μας μακιγιάζ.\nΌσο αφορά το κραγιόν, το Pure Color Desire Rouge Excess Lipstick της Estee Lauder στην απόχρωση Rouge Excess είναι μια απόχρωση του κόκκινου που ταιριάζει όλες τις ώρες και σε όλες τις επιδερμίδες. Επιπλέον, το μεθυστικό χρώμα με τις πλούσιες χρωστικές και τα ενυδατικά στοιχεία, προσφέρει εξαιρετικά άνετη αίσθηση και έντονο αποτέλεσμα στα χείλη, με μία μόνο εφαρμογή.\nΤέλος ολοκλήρωσε το μακιγιάζ σου με το μολύβι φρυδιών Precision Brow Pencil της Nyx και δύο στρώσεις μάσκαρα Snapscara της Maybelline στην απόχρωση Black.


Hotel Nertili, Άγιοι Σαράντα Ξενοδοχεία - Skyscanner\nRruga Butrinti First Km, 9701, Άγιοι Σαράντα, Αλβανία\nΠολύ καλόΜε βάση 72 κριτικές\nΣε μία ιδανική τοποθεσία στη σημαντική τουριστική περιοχή Σαράντα, το Hotel Nertili υπόσχεται μία ξεκούραστη και απολαυστική επίσκεψη. Εξοπλισμένο με όλες τις ανέσεις, το ξενοδοχείο προσφέρει μία άνετη διαμονή στους επισκέπτες του. Το εξυπηρετικό προσωπικό θα σας υποδεχτεί και θα σας ξεναγήσει στους χώρους του Hotel Nertili. Σχεδιασμένα με γνώμονα την άνεση των επισκεπτών, επιλεγμένα δωμάτια προσφέρουν κλιματισμός, θέρμανση, μπαλκόνι/αίθριο, τηλεόραση, δορυφορική/καλωδιακή τηλεόραση, εξασφαλίζοντας έτσι ξεκούραστες νύχτες. Διασκεδάστε στις εγκαταστάσεις αναψυχής του ξενοδοχείου, που περιλαμβάνουν ιδιωτική παραλία. Ανακαλύψτε το Σαράντα με αφετηρία το Hotel Nertili.\nΕξαιρετικό ξενοδοχείο. Τέλεια δωμάτια και φανταστική εξυπηρέτηση. Πανέμορφη παραλία.\nWi-Fi, Πλυντήριο ρούχων, Μη καπνίζοντες, Κήπος, Χώροι καπνιζόντων, Θέρμανση\nΜπαλκόνι, Κλιματισμός, Σίδερο ρούχων, Θέρμανση


Τελευταία σελίδα αριστερά: 26/10/2014 - 2/11/2014\nΧωρίς τον φόβο του θανάτου.\n'Οσο μικραίνει ο χρόνος, δυσάρεστες συζητήσεις καλύπτουν πλέον, ένα μεγάλο μέρος των ενδιαφερόντων, των ανθρώπων της ηλικίας μου. Ξεκινούν χαλαρά με αναλύσεις αίματος και ούρων, με κάποια προγραμματισμένα τσεκάπ και φτάνουν προοδευτικά στα εγκεφαλικά στις ανακοπές, στο σάκχαρο, που δεν πρόσεξε, μέχρι που φτάνουν να ξεθάψουν κάποιους γνωστούς συγχωρεμένους.\nΤο παρακάτω, παλαιότερο κείμενο, κόντρα, στα παραπάνω. Ξεκινάει από την πρεσβυωπία και φτάνει να βγάζει τη γλώσσα στο θάνατο σε μια απόπειρα «για να σωπάσουν οι σκιές»\nΌχι για τους μήνες... για τις μνήμες\nΗ αναφορά και πάλι για τις μνήμες και το Νοέμβρη, η δικής μας η γενιά όσο και αν προσπαθήσει δεν πρόκειται να τον ξεχάσει. Ο Ηλίας Κατσούλης όταν έγραφε τους στίχους εκεί είχε το μυαλό του.\nΠαραμονή εθνικής επετείου. Για άλλη μια φορά το μπλε μου φέρνει αποστροφή, αποστροφή για τα όσα προηγήθηκαν. Αποστροφή, που στο βωμό του εθνικού ιδεώδους, εγκλημάτησαν, στέρησαν την ανθρώπινη ελευθέρια. Και όμως το μπλε είναι της θάλασσας και οι αποχρώσεις του, του ουρανού. Έτσι πεθαίνουν οι λέξεις.\nΚαι όμως, σ’ αυτήν την επέτειο τιμάμε τους νέους με τα «πρησμένα γόνατα που τους έλεγαν αλήτες». Δικαίως θα με ρωτήσει κάποιος. Τίποτα αισιόδοξο, τίποτα θετικό δεν φαίνεται στον ορίζοντα; Από την δική μου, οι προβληματισμοί χρησιμεύουν σαν ενισχυτικό φωτισμού. Όσο περισσότερο μαύρο, τόσο περισσότερο φως. Χρησιμοποιώ το χειμώνα, έχοντας πάντα στο μυαλό μου την άνοιξη, ανάβω κεριά του επιταφίου για να υποδεχτώ το αναστάσιμο φως. Πως αλλιώς, θα μπορούσαμε να πορευτούμε; Πίσω από τις λέξεις, που δεν χαϊδεύουν, κρύβεται η ζωή. Παραμονή εθνικής επετείου. «Σε αυτή τη γιορτή του έθνους και του λαού δεν υπάρχει χώρος για προδότες και για επιγόνους των προδοτών», γράφει ο Στάθης στο «ναυτίλο» «αυτός που κρατάει τη σημαία είναι που της δίνει το νόημά της, άλλο η σημαία στα χέρια του Παπαφλέσσα κι άλλο στα χέρια ταγματασφαλίτη συνεργάτη των Ναζί. Άλλο η σημαία στα χέρια του αντάρτη παπά και του ελεύθερου πολιορκημένου στο Πολυτεχνείο κι άλλο στα χέρια του αληταρά που χαιρετά φασιστικά»\nΔεν θα πάω στην παρέλαση. Σε μια χώρα χρεωκοπημένη, παραδομένη στους δανειστές, υποταγμένη, στο ΔΝΤ, επιμένουμε, με βήμα και κορμί καμαρωτό, από την μαθητιώσα νεολαία, που υπόσχεται μέλλον λαμπρό για την πατρίδα !!! Επιμένουμε με όλα αυτά τα βαρύγδουπα, που συνοδεύουν την εθνική μας φανφάρα. Είναι πέρα από κάθε λογική να πηγαίνουμε στις παρελάσεις, για να βγάλουμε φωτογραφίες και να χειροκροτήσουμε, να χειροκροτήσουμε τις πολιτικές που με κάθε τρόπο επιβεβαιώνουν το «ψωροκώσταινα». Να χειροκροτήσουμε την παράνοια ή την βλακεία, που μας επιβάλλουν να συνεχίζουμε ακάθεκτοι να αγοράζουμε υποβρύχια, μαχητικά αεροπλάνα, τανκς, ραντάρ, πυραύλους, ό, τι δεν έχουμε ανάγκη δηλαδή και ότι θέλουν να ξεφορτωθούν οι σύμμαχοί μας, που σήμερα μας λοιδορούν και μας ζητούν και τα ρέστα.\nΠαραμονή εθνικής επετείου. Κάθε χρόνο τα ίδια, η ίδια φωτογραφία που με το καιρό ξεθωριάζει και η επανάληψη που έχει γίνει αφόρητη.


Στην Καλιφόρνια Φίλοι μου - στην Καλιφόρνια! - Clarus - AllazoRevma.gr\nΣτην Καλιφόρνια Φίλοι μου - στην Καλιφόρνια!\nAugust, 21, 2018\nΑπό την νέα χρονιά, στην πολιτεία της Καλιφόρνια των ΗΠΑ, το βασικό τιμολόγιο ηλεκτρικού ρεύματος θα είναι το "ζωνικό". Περίπου αυτό που εμείς εδώ στην χώρα μας ονομάζουμε "νυκτερινό". Ο αγγλικός όρος είναι "Time of Use tariffs" - δηλαδή τιμολόγια με διαφορετικές τιμές σε διαφορετικές χρονικές περιόδους. Τα καλιφορνέζικα τιμολόγια βέβαια είναι πιο πολύπλοκα από το δικό μας νυκτερινό. Είναι τιμολόγια αιχμής - κοιλάδας αλλά και χειμώνα/καλοκαιριού. Οι δε διαφορές μεταξύ των τιμών είναι μεγάλες. Παράδειγμα οι τιμές στην μεσημβρινή αιχμή του καλοκαιριού μπορεί φθάσει τα 0,4 δολάρια την κιλοβατώρα ενώ στην κοιλάδα του χειμώνα τα 0,09 δολάρια την κιλοβατώρα.\nΜέχρι τώρα το ζωνικό τιμολόγιο ήταν επιλογή των καταναλωτών. Με την νέα χρονιά οι καταναλωτές θα έχουν ως βασικό το ζωνικό τιμολόγιο εκτός αν επιλέξουν διαφορετικά. Η απόφαση αυτή είναι στα πλαίσια της προσπάθειας που καταβάλλεται εδώ και πολλά χρόνια για να διορθωθούν τα σφάλματα που προκάλεσαν την μεγάλη κρίση του 2001, όταν το ηλεκτρικό σύστημα της Πολιτείας κατέρρευσε προκαλώντας την πτώχευση των μεγαλύτερων εταιρειών ηλεκτρισμού εν μέσω απαράδεκτων για πλούσια και πολιτισμένη χώρα διακοπών ηλεκτροδότησης (μια παράλληλη προσπάθεια είναι η εντολή να εγκατασταθούν "έξυπνοι" μετρητές στους περισσότερους καταναλωτές).\nΤα ζωνικά τιμολόγια είναι ένα πρώτο βήμα προς τα δυναμικά τιμολόγια (δηλαδή τιμολόγια που η τιμή αλλάζει κάθε μισή ώρα ή και συχνότερα). Οι ιθύνοντες κατανόησαν ότι τα σταθερά τιμολόγια λιανικής το 2001 έφεραν την καταστροφή γιατί δεν επέτρεψαν στις εταιρείες ηλεκτρισμού να μετακυλήσουν τις απότομες και μεγάλες αυξήσεις στις χονδρικές τιμές (από εξωγενείς παράγοντες) στην λιανική αγορά. Βρέθηκαν λοιπόν στο δίλημμα αν έπρεπε να πωλούν με ζημία ή να μην πωλούν καθόλου - να διακόψουν την παροχή ρεύματος. Ξεκίνησαν από τις διακοπές και κατέληξαν μετά από την κατακραυγή του λαού στην πτώχευση (η Enron που τους πουλούσε στην χονδρική θρυλείται ότι κέρδισε πολλά λεφτά στην περίοδο αυτή). Στο μέλλον, με την εγκατάσταση έξυπνων μετρητών, θα μπορούν να εφαρμοστούν δυναμικά τιμολόγια μέσω των οποίων οι διακυμάνσεις των τιμών στην χονδρική θα περνούν αυτόματα στην λιανική μηδενίζοντας τον κίνδυνο για τις επιχειρήσεις.\nΠόσο σχετικό είναι το παράδειγμα της Καλιφόρνια για τα δικά μας; Βραχυπρόθεσμα όχι πολύ γιατί εμείς έχουμε ανακαλύψει ένα καλύτερο τρόπο για να πτωχεύσει ο βασικός μας προμηθευτής ηλεκτρισμού. Απλώς σταματήσαμε να πληρώνουμε το ρεύμα (αρκετοί ώστε να πτωχεύσει). Ταυτόχρονα, το πολιτικό μας σύστημα κατάφερε να αποκρύψει την πτώχευση χρησιμοποιώντας καταναγκαστικά μεταξύ άλλων το (κεφαλαιοποιημένο από μνημονιακά δάνεια) τραπεζικό σύστημα. Οι πτωχοί καλιφορνέζοι δεν μπορούν καν να σκεφθούν τέτοιες παγκοσμίως πρωτοποριακές πατέντες.\nΠαρ΄ολ΄αυτά θεωρούμε ότι αξίζει να μελετήσουμε το παράδειγμα της Καλιφόρνιας γιατί ορισμένες από τις προκλήσεις του μέλλοντος είναι κοινές. Τα ζωνικά και μελλοντικά τα δυναμικά τιμολόγια έχουν ορισμένα σημαντικά πλεονεκτήματα.\nΠροωθούν την επιλογή κατανεμημένων πηγών ηλεκτρικής ενέργειας (ανανεώσιμων ή μη) και της αποθήκευσης (με τιμή 40 λεπτά την κιλοβατώρα έστω και μόνο τα μεσημέρια του καλοκαιριού οι κάτοχοι φωτοβολταικών θα ενθουσιαστούν)\nΘα διευκολύνουν την ηλεκτροκίνηση στα αυτοκίνητα, παρέχοντας ευελιξία στην χρόνο φόρτισής τους, δηλαδή εκτός των αιχμών.\nΘα δώσουν ισχυρά κίνητρα για την επιλογή πιο αποδοτικών κλιματιστικών και μονώσεων των κτιρίων. Αυτό θα μηδενίσει και την σταυροειδή επιδότηση από τους πτωχούς χωρίς κλιματισμό στους πλούσιους με κλιματισμό που είναι το αποτέλεσμα των σταθερών τιμών σήμερα.\nΔεν είναι λοιπόν κακή ιδέα να αρχίσουμε να σκεπτόμαστε τα ζωνικά τιμολόγια και εμείς. Πρώτο βήμα είναι να ανταποκρίνεται ο ΔΕΔΔΗΕ στα αιτήματα για εγκατάσταση μετρητή νυκτερινού τιμολογίου σε χρόνο μικρότερο του ενός χρόνου - σύμφωνα με ανεκδοτολογικού χαρακτήρα πληροφορίες. Η μήπως έχει βελτιωθεί ο χρόνος αναμονής; Μήπως κάποιος να του έκανε την ερώτηση; Και ποιος πιο αρμόδιος από την Ρυθμιστική Αρχή Ενέργειας;\nΟ διαδικτυακός τόπος για τη μείωση του λογαριασμού σας. Τελευταία ενημέρωση 12/10/2018